PM TIDAK CAMPUR TANGAN URUSAN SPRM LIBATKAN MUHYIDDIN

KUALA LUMPUR: Perdana Menteri Datuk Seri Anwar Ibrahim menegaskan beliau tidak campur tangan dalam urusan Suruhanjaya Pencegahan Rasuah Malaysia (SPRM) yang melibatkan bekas Perdana Menteri Tan Sri Muhyiddin Yassin.

Beliau berkata tindakan SPRM memanggil Pengerusi Perikatan Nasional (PN) itu hari ini untuk siasatan adalah di bawah bidang kuasa agensi berkenaan walaupun semua agensi termasuk Pejabat Peguam Negara telah diarahkan untuk melihat kepada semua kes yang berkaitan rasuah.

“Tengok kes, apa pendakwaannya, apa pertuduhannya belum tahu apa keputusan. Setakat ini hanya dia (Muhyiddin) dipanggil tetapi untuk mengatakan semua kes yang kita ambil (tindakan) itu ada motif politik itu maknanya tak bolehlah tangkap, maknanya kes rasuah lain yang besar-besar semua lepas.

“Sebab itu saya kata kena lihat dulu ada kes ke tidak. Ini urusan SPRM sampai sekarang saya tidak tahu apa akhirnya,” katanya kepada pemberita selepas merasmikan Festival Taman Kuala Lumpur 2023 di Taman Tasik Titiwangsa di sini hari ini.

Anwar juga menegaskan semua kes harus dilihat satu persatu untuk melihat sama ada wujud pendakwaan politik seperti yang didakwa segelintir pihak atau berdasarkan fakta dalam memastikan negara ini bersih daripada amalan rasuah.

Selain itu, Anwar yang juga Menteri Kewangan menjelaskan pendakwaan kes SPRM melibatkan Program Jana Ekonomi Pemerkasaan Kontraktor Bumiputera Berwibawa (Jana Wibawa) dan projek tebatan banjir adalah berdasarkan dokumen Kementerian Kewangan.

Beliau berkata demikian bagi mengulas dakwaan sesetengah pihak yang menyifatkan tindakan SPRM memanggil Muhyiddin bermotifkan politik.

Terdahulu, Muhyiddin yang juga Presiden Bersatu tiba di Ibu Pejabat SPRM, Putrajaya 11.15 pagi ini.

SPRM pada bulan lepas telah membekukan akaun Bersatu selain beberapa individu telah didakwa di mahkamah berkaitan projek program Jana Wibawa.

Sementara itu, mengenai isu surat daripada Jabatan Pendaftaran Pertubuhan (RoS) berhubung usul tambahan UMNO agar jawatan Presiden dan Timbalan Presiden tidak dipertandingkan pada pemilihan tahun ini, Anwar yang juga Presiden PKR berkata peruntukan undang-undang memberi kuasa kepada RoS untuk mengemukakan sesuatu perkara kepada menteri berkaitan.

Ditanya sama ada Menteri Dalam Negeri Datuk Seri Saifuddin Nasution Ismail telah mengatasi keputusan RoS,  Anwar berkata, “di Jabatan Perdana Menteri, adakalanya saya override (mengatasi) keputusan umpamanya dahulu pegawai diarah untuk memberi kontrak secara rundingan terus, saya mengatasi (keputusan itu) kerana saya fikir lebih baik kita gunakan proses tender supaya lebih telus.”

Semalam, Saifuddin berkata keputusan memberi pengecualian kepada UMNO mengikut Seksyen 70 Akta Pertubuhan 1966 (Akta 832) berhubung pemilihan parti itu adalah terpakai.

KDN memberi pengecualian kepada UMNO daripada pematuhan Seksyen 13(1)(c)(iv) Akta 832, berhubung keputusan usul tambahan tidak mempertandingkan jawatan presiden dan timbalan presiden pada pemilihan parti itu tahun ini.

Pengecualian itu diberi mengikut Seksyen 70 akta berkenaan yang memperuntukkan menteri boleh menggunakan budi bicaranya untuk mengecualikan mana-mana pertubuhan berdaftar daripada semua atau mana-mana peruntukan dalam Akta 832. –AlHijrah Online


BACAAN AL-QURAN DAN DOA PESERTA HIJRAHKAN LAGUKU BERI KESAN MENDALAM

KUALA LUMPUR: Bertemakan ‘Growing Up’, persembahan minggu kedua Hijrahkan Laguku (HL) meninggalkan kesan mendalam apabila separuh daripada artis memilih untuk membuka persembahan mereka dengan bacaan ayat suci Al-Quran serta potongan doa.

Zaf VE melantunkan doa buat ibu bapa, manakala Shahir Zawawi membaca potongan ayat dari surah Ar-Rahman dan Datuk Nash serta Rahmad Mega mengalunkan kalam Allah dari surah As-Shams dan Al-Baqarah.

Dalam minggu kedua ini, tiada peserta yang tersingkir dan kesemua lapan peserta mara ke minggu ketiga.

Pengurus Penjenamaan dan Kajian Pengguna TV AlHijrah, Zulkarnaen Mokhtar berkata tiada penyingkiran bukan tanda selamat dan konsep rancangan itu masih kekal di mana hanya seorang penyanyi bakal bergelar juara HL.

“Minggu ini adalah minggu bonus kepada para peserta. Peluang tidak harus disia-siakan. Mereka perlu kembali pada minggu hadapan dengan lebih baik.

“Kami menjangkakan gaya penyampaian dakwah serta strategi menghijrahkan lagu dan melodi yang lebih mantap pada minggu seterusnya dengan tema berlainan yang pastinya lebih mencabar,” katanya.

Episod kedua HL juga dilihat sedikit berbeza apabila pihak produksi menampilkan juri tambahan iaitu Hazamin Inteam.

“Minggu pertama HL dilihat sedikit tegang apabila media sosial kami dipenuhi dengan lambakan komen-komen netizen yang mahukan juri lain yang berpengalaman luas dalam penggubahan lirik lagu ketuhanan selain Fauzi Marzuki.

“Kami yakini kredibiliti Fauzi Marzuki sebagai juri tetap. Namun kami ambil kira juga pandangan penonton yang mahukan penambahbaikan.

“Minggu kedua dan seterusnya, kita tambah lagi seorang juri jemputan yang berpengalaman dalam rencah lirik lagu dakwah dan ketuhanan,” jelas Zulkarnaen.

Pada minggu kedua HL, kekuatan vokal, lirik serta persembahan mantap Datuk Nash yang menyampaikan lagu Asli menambat hati juri lantas diumumkan sebagai juara persembahan dengan peratusan paling tinggi iaitu 77 peratus.

Selaku juara mingguan beliau membawa pulang wang tunai bernilai RM3,000 namun wang kemenangan tersebut disumbangkan Datuk Nash kepada salah sebuah badan bukan kerajaan (NGO) yang akan dikunjunginya bersama pasukan Hijrah Prihatin Hijrahkan Laguku iaitu Pusat Genius Kurnia.

Sementara itu, Shahir Zawawi yang menyanyikan lagu Kepadamu Kekasih mendapat markah kedua tertinggi (72 peratus) diikuti Iwan Shahman di tempat ketiga dengan lagu Solatlah Dulu (66 peratus).

Kesemua peserta diadili oleh tiga juri iaitu Fauzi Marzuki sebagai juri tetap manakala Hazamin Inteam dan Datuk Dr. Mohd Izhar Ariff pula sebagai juri jemputan.

Siaran ulangan HL turut boleh ditonton di TV AlHijrah pada setiap Ahad, jam 4.30 petang dan rancangan Hijrah Prihatin bersama artis HL pula disiarkan setiap Sabtu dan Ahad, jam 1 tengah hari. – AlHijrah Online


TIADA GELATIN HAIWAN: MUFTI KEDAH SARAN UMAT ISLAM TERIMA VAKSIN COVID-19

ALOR SETAR: Umat Islam disaran menerima vaksin COVID-19 yang diperakui Pertubuhan Kesihatan Sedunia (WHO) sebagai kaedah lebih berkesan untuk menyelamatkan nyawa, selain vaksin itu bukan bersumberkan gelatin haiwan.

Mufti Kedah, Datuk Syeikh Fadzil Awang dipetik Berita Harian sebagai berkata, pihaknya difahamkan kandungan vaksin berkenaan bukan daripada sumber gelatin haiwan, sebaliknya ia daripada unsur lain.

Tambah Datuk Syeikh Fadzil, pegawai Kementerian Kesihatan menyatakan keyakinannya bahawa vaksin COVID-19 adalah halal dan bebas daripada unsur meragukan.

“Dalam mesyuarat Jawatankuasa Muzakarah Khas bersama Mufti-mufti baru-baru ini, kita mendengar penjelasan daripada wakil KKM tentang kandungan vaksin COVID-19. Mereka menerangkan vaksin yang akan kita terima bukan daripada sumber gelatin haiwan.

Beliau mengulas mengenai golongan tertentu yang ragu-ragu mengenai penggunaan vaksin COVID-19.

Beliau berkata, Islam sangat menitikberatkan penjagaan diri dan nyawa. Malah setakat ini, kaedah penggunaan vaksin terhadap ancaman kesihatan manusia adalah berkesan.

Sehubungan itu, umat Islam tidak dapat mengelak untuk menggunakan vaksin COVID-19 demi menjaga diri dan nyawa mereka. – AlHijrah Online / Serieffa Mushtafa Albakry


BANTUAN HAJI 1441H DITERUSKAN: TH

KUALA LUMPUR: Bantuan haji masih diteruskan untuk Musim Haji 1441H/2020, demikian menurut Tabung Haji (TH) dalam pengumuman dimuatnaik di laman Facebooknya hari ini.

Susulan itu, bakal haji Muassasah yang akan menunaikan haji kali pertama tahun ini, termasuk yang berjaya dalam rayuan haji, hanya perlu membayar RM9,980 seperti tahun-tahun sebelumnya.

“Bagi yang merayu, keutamaan pemilihan akan diberi kepada mereka yang membuat rayuan mahram, lanjut usia serta pembantu lanjut usia dan mereka yang telah terpilih pada tahun sebelum ini tetapi terpaksa menangguh pemergian haji.

“Keutamaan pertimbangan juga akan diberikan kepada mereka yang giliran menunaikan haji pada tahun berikut 1442H/2021,” kata TH dalam pengumuman itu.

TH juga memperkenalkan Borang Rayuan Haji yang seragam bagi meningkatkan proses rayuan haji sebagai usaha penambahbaikan.

“Borang ini memberi ruang kepada sesiapa yang merayu dan jika terpilih, mereka boleh secara sukarela bersetuju untuk membayar penuh RM22,900 untuk tunai haji secara Muassasah,” kata kenyataan itu.

Sebelum ini, TH sudah memberi pilihan kepada jemaah haji Muassasah untuk membayar penuh dan jika tidak memilih untuk membayar penuh, bayaran haji RM9,980 kekal. — AlHijrah Online


JPS NEGERI SEMBILAN DIARAH SIASAT DAKWAAN SIREN TIDAK BERFUNGSI

PORT DICKSON: Dakwaan siren amaran banjir yang dipasang di kawasan berisiko di Negeri Sembilan tidak berfungsi akan disiasat kerajaan negeri.

Menteri Besar Negeri Sembilan Datuk Seri Aminuddin Harun berkata Jabatan Pengairan dan Saliran (JPS) Negeri Sembilan telah diarah untuk menyiasat dakwaan tersebut.

“Difahamkan malam tersebut hujan terlalu lebat. Penduduk di Ampangan juga dilapor tidak dengar disebabkan hujan yang terlalu kuat.

“Jadi kita perlu siasat mungkin perlu kuatkan lagi bunyi atau tambah lagi jumlah siren,” katanya pada sidang akhbar selepas Majlis Penyerahan Borang 5A kepada lapan penduduk Kampung Chuah, di sini hari ini.

Media Ahad lalu melaporkan, penduduk merasa kecewa apabila sistem amaran siren banjir di Taman Pinggiran Sungai Kelamah, Gemas gagal berfungsi.

Situasi itu menyebabkan penduduk berpindah tanpa sempat menyelamatkan barangan peribadi, kerana air terlalu pantas memasuki kediaman mereka.

Menurut Aminuddin, ketika ini sebanyak 22 stesen siren amaran banjir di pasang di kawasan yang berisiko, dan jumlah itu akan ditambah pada tahun 2022 seperti yang dirancang kerajaan negeri.

Sehingga jam 8 pagi tadi, seramai 2,037 mangsa banjir daripada 552 keluarga direkodkan di Negeri Sembilan, membabitkan empat daerah iaitu Tampin, Kuala Pilah, Jempol dan Jelebu. – AlHijrah Online


POLIS TERIMA LAPORAN AKAUN FACEBOOK PALSU GUNA NAMA CHE’ PUAN BESAR KHALEEDA

JOHOR BAHRU: Polis menerima laporan daripada seorang lelaki berkaitan penyamaran akaun Facebook yang menggunakan nama isteri Tunku Mahkota Johor, Che’ Puan Besar Khaleeda Bustamam, semalam.

Ketua Polis Johor Datuk Kamarul Zaman Mamat berkata lelaki berusia 40 tahun itu membuat laporan pada 3.19 petang di Ibu Pejabat Polis Daerah Johor Bahru Selatan selepas mendapati akaun berkenaan adalah palsu.

Beliau berkata dalam satu hantaran menerusi akaun berkenaan terdapat kapsyen yang menggambarkan Che’ Puan Besar Khaleeda mempromosikan penyaman udara dari Jepun.

Katanya kes disiasat mengikut Seksyen 419 Kanun Keseksaan kerana menipu melalui penyamaran dan Seksyen 233 Akta Komunikasi dan Multimedia 1998.

Kamarul Zaman menasihatkan orang ramai supaya tidak menyalahgunakan media sosial untuk kepentingan peribadi dan tindakan akan diambil mengikut peruntukan undang-undang sedia ada.–AlHijrah Online


KLUSTER SIVAGANGGA TELADAN TERBAIK KESAN INGKAR ARAHAN KERAJAAN – KKM

KUALA LUMPUR: Sikap degil dan tidak mematuhi arahan yang diberikan kerajaan dalam mengawal penularan COVID-19 bukan sahaja memberi kesan kepada diri sendiri dan keluarga malah kepada masyarakat sekeliling dan negara.

Kementerian Kesihatan Malaysia (KKM) menjelaskan, kluster Sivagangga adalah contoh teladan terbaik akibat yang berlaku jika ingkar atau melanggar arahan kerajaaan.

“Kluster Pesakit Bawah Siasatan (PUI) Sivagangga paling mendapat perhatian masyarakat di negara ini.

“Kes indeks kluster ini telah ingkar arahan Perintah Pengawasan dan Pemerhatian di Rumah (HSO) dan menyebarkan jangkitan kepada pekerja-pekerjanya di kedai makan di Napoh, Kedah, serta kepada pelanggan dan seterusnya merebak kepada ahli keluarga dan saudara mara terdekat.

“Setakat 9 Ogos, 45 positif dari kluster ini dan telah menjangkau generasi ketiga melibatkan tiga negeri, Kedah, Perlis dan Pulau Pinang,” kata KKM melalui satu hantaran di Facebook rasmi kementerian itu.

Tambah KKM, akibat kluster ini, empat mukim di Kubang Pasu dan dua kampung di Perlis dikenakan Perintah Kawalan Pergerakan Diperketatkan Secara Pentadbiran (TEMCO) dan beberapa sekolah terpaksa ditutup.

Namun, KKM berkata sekarang bukan lagi masa menuding jari dan menyalahkan mana-mana pihak.

“Perkara yang telah berlaku dijadikan panduan untuk kita mematuhi setiap arahan kerajaan khasnya nasihat kesihatan oleh KKM.

“Langkah-langkah pencegahan mesti dilakukan setiap masa kerana amalan kesihatan awam ini paling berkesan mengelak jangkitan sebelum vaksin dihasilkan,” tambah KKM.

KKM turut menasihatkan orang ramai kekal memakai pelitup muka sebaik keluar rumah dan membiasakan diri dengan budaya norma baharu untuk melindungi diri.

Sivagangga juga dieja Sivagangei atau Sivagangi adalah satu daripada sembilan daerah di negeri selatan India, Tamil Nadu.

Kluster ini dinamakan Sivagangga kerana kes indeks mempunyai sejarah perjalanan ke daerah itu. — AlHijrah Online / Zaim Zamani


KERAJAAN TERBUKA LUASKAN INISIATIF RAHMAH DALAM SEKTOR PERBANKAN, INSURANS – SALAHUDDIN

KUCHING: Kerajaan terbuka untuk memperluas inisiatif Rahmah kepada sektor perbankan dan insurans.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata satu program libat urus dengan pihak bank akan diadakan dalam masa terdekat bagi membincangkan perkara itu.

“Saya bercadang untuk berjumpa dengan mereka (pemain industri perbankan) dan membuat satu sesi libat urus.

“Mana tahu (melalui libat urus itu) akan ada pakej-pakej tertentu daripada pihak bank dan insurans yang ingin ditawarkan kepada rakyat,” katanya kepada pemberita selepas melancarkan inisiatif Menu Rahmah peringkat Sarawak di sini hari ini.

Menu Rahmah adalah inisiatif kerajaan dalam membantu dan mengurangkan kos sara hidup rakyat terutama golongan memerlukan untuk mendapatkan makanan bermasak seimbang pada harga RM5 dan ke bawah.

Menu Rahmah adalah inisiatif yang dipelopori oleh syarikat swasta secara sukarela.

Sehingga 16 Feb, sebanyak 512 premis perniagaan telah mendaftar dengan Inisiatif Menu Rahmah di seluruh negara. –AlHijrah Online


CEMAR SUNGAI GONG: AGONG MURKA, TITAH PELAKU DIKENAKAN TINDAKAN TEGAS

KUALA LUMPUR: Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah, bertitah pihak bertanggungjawab terhadap pencemaran Sungai Gong perlu dikenakan tindakan tegas dan hukuman lebih berat.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Al Sultan Abdullah bertitah, tindakan tegas itu bagi memberi pengajaran agar kes pencemaran seumpama itu tidak berulang.

Baginda bertitah, pencemaran sungai yang menjejaskan lima juta pengguna itu disifatkan sebagai tidak bertanggungjawab dan menyusahkan jutaan rakyat di Lembah Klang.

“Kemudaratan daripada perbuatan tidak bertanggungjawab itu bukan sahaja kepada kehidupan seharian, tetapi juga sosioekonomi rakyat kerana banyak perniagaan terpaksa ditutup.”

Al-Sultan Abdullah yang mengikuti perkembangan sejak hari pertama gangguan bekalan air tidak berjadual itu amat prihatin terhadap keluh-kesah dan beban rakyat mengharungi situasi itu.Baginda bertitah demikian ketika menerima menghadap Menteri Alam Sekitar dan Air, Datuk Seri Tuan Ibrahim Tuan Man di Istana Negara, pagi tadi.

Ahmad Fadil berkata, Al-Sultan Abdullah turut menzahirkan sokongan terhadap tindakan kerajaan Selangor yang mengarahkan pemilik premis yang dipercayai menjadi punca pencemaran air, merobohkan struktur bangunan itu.

Baginda menzahirkan ucapan penghargaan kepada pengurusan Air Selangor Sdn Bhd dan agensi kerajaan berkaitan atas tindakan segera yang diambil untuk mempercepatkan proses pemulihan bekalan air kepada kawasan yang terjejas. – AlHijrah Online / Nadzirah Sharingat


MISI TADABBUR 114 SURAH My #QURANTIME DI TV ALHIJRAH BERMULA HARI INI

KUALA LUMPUR: Misi tadabbur 114 surah al-Quran melalui My #QuranTime, program signature TV AlHijrah dan Yayasan Warisan Ummah Ikhlas (WUI) bermula jam 12 tengah hari ini.

Ia turut disiarkan secara live streaming di Facebook TV AlHijrah, Sinar Harian dan QuranHour. Manakala penonton yang terlepas mengikuti secara live boleh menontonnya di Youtube QuranHour Channel.

Program signature TV AlHijrah itu dinaungi Jabatan Kemajuan Islam Malaysia (JAKIM) & disokong rakan sinergi, Karya Bestari dan Sinar Harian.

Komitmen ‘unprecedented’ TV AlHijrah dan WUI itu dalam mengangkat sepenuhnya 114 surah al-Quran dilakukan susulan kejayaan Malaysia #QuranTime di TV AlHijrah semasa tempoh Perintah Kawalan Pergerakan (PKP) yang mencatatkan 1.6 juta tontonan TV dan 10 juta audiens di platform digital.

Terus bersama misi saluran 114 TV AlHijrah untuk membawakan tadabbur 114 surah selama 2 tahun bersama WUI untuk warga dunia.

Bersama-sama “MengQurankan bangsa, Mengikhlaskan ummah” di TV AlHijrah. — AlHijrah Online


SUAMI YOUTUBER MASAKAN DIDAKWA MILIKI SENJATA BERBAHAYA

IPOH: Suami kepada Youtuber masakan terkenal didakwa di Mahkamah Sesyen Ipoh hari ini atas tuduhan memiliki senjata berbahaya.

Tertuduh, M. Sugu, 29 tahun bagaimanapun mengaku tidak bersalah selepas pertuduhan dibacakan di hadapan hakim, Mohd Fauzi Mohd Nasir.

Menurut pertuduhan, bapa kepada dua orang anak itu didakwa memiliki senjata berbahaya iaitu sebilah sabit berukuran 66 sentimeter bertulis ‘tiger’ di parkir wad Unit Rawatan Paliatif (PCU), Hospital Raja Permaisuri Bainun (HRPB), Ipoh kira-kira jam 6 petang Selasa lalu.

Tertuduh didakwa mengikut Seksyen 6 (1) Akta Bahan-Bahan Kakisan dan Letupan Dan Senjata Berbahaya 1958 yang memperuntukkan hukuman penjara antara lima tahun hingga 10 tahun dan sebatan jika sabit kesalahan.

Pendakwaan dilakukan Timbalan Pendakwa Raya, Mohd Waffy Ismail, manakala tertuduh diwakili peguam, Mahinderjit Singh.

Mahkamah membenarkan jaminan RM10,000 dengan seorang penjamin dan tertuduh dikehendaki melapor diri di balai polis berhampiran pada setiap 1 hari bulan sehingga kes selesai.

Mahkamah turut menetapkan 17 Ogos depan sebagai tarikh sebutan semula kes.

Isterinya, M. Pavithra, 28 tahun yang turut berada di mahkamah, bagaimanapun enggan memberi sebarang ulasan.

Saluran Youtube program masakan, Sugu Pavitha kini mempunyai 783,000 pengikut, termasuk dari luar negara. — AlHijrah Online / Hamimah Hamid


ISRAEL TEMBAK WANITA PALESTIN DI HEBRON

HEBRON: Seorang wanita Palestin ditembak dan cedera oleh tentera Israel di bandar Hebron di Tebing Barat hari ini, demikian menurut sumber polis Israel.

Agensi berita Anadolu memetik sumber polis melaporkan bahawa wanita itu didakwa cuba menikam seorang askar Israel berdekatan dengan Masjid Ibrahimi di bandar Hebron.

Wanita itu berada dalam keadaan kritikal, katanya.

Tiada kecederaan dilaporkan dalam kalangan tentera rejim Israel. — Terjemahan AlHijrah Online


Usah tolak ansur perkara bercanggah agama, titah Agong

KUALA LUMPUR – Yang di-Pertuan Agong menitahkan supaya perbuatan yang
bercanggah dengan tuntutan agama tidak harus diberi toleransi.

Al-Sultan Abdullah Ri’ayatuddin Al-Mustafa Billah Shah Almarhum Sultan Ahmad Shah Al-Musta’in Billah bertitah, hukum hakam agama tidak seharusnya diketepikan dalam usaha menyemai toleransi dan kasih sayang sesama masyarakat.

“Gagasan idea Rahmatan Lil Alamin (RLA) yang diketengahkan juga boleh
membawa konsep hidup bermasyarakat kepada tahap yang lebih tinggi. Konsep ini
juga di bawa oleh junjungan besar Nabi Muhammad S.A.W. yang bersifat sejagat
dan rahmat untuk seluruh alam.

“Namun demikian, konsep ini tidak boleh diterjemahkan secara umum
sehingga melanggar perintah agama. Perkara dan perbuatan yang bercanggah dengan
ajaran yang dituntut Islam jika ditoleransi; akan meruntuhkan benteng agama.

“Justeru, dalam kita berusaha melakukan hijrah kepada hidup
bermasyarakat yang lebih toleransi serta disemai dengan bunga kasih sayang,
janganlah pula kita mengabaikan tuntutan agama dan hukum Allah S.W.T,” titah
baginda.

Baginda bertitah demikian sempena Perhimpunan Sambutan Maal Hijrah Peringkat
kebangsaan 2019 di Pusat Konvensyen Antarabangsa Putrajaya (PICC), hari ini.


WARGA EMAS MAUT DALAM NAHAS DUA KENDERAAN

SUBANG JAYA: Seorang lelaki maut selepas terlibat dalam nahas dua kenderaan di persimpangan Persiaran Tujuan-Persiaran Murni, USJ4, di sini, tengah hari semalam.

Ketua Polis Daerah Subang Jaya ACP Wan Azlan Wan Mamat berkata, kemalangan berlaku selepas pemandu Perodua Bezza yang datang dari USJ4 membuat pusingan ke kanan menghala ke Persiaran Murni.

“Kereta itu kemudian dilanggar pada bahagian kiri sebelah penumpang hadapan oleh sebuah kenderaan utiliti sukan (SUV) Honda HRV yang sedang bergerak lurus dari arah SS19 menghala ke USJ 5.

“Akibat rempuhan itu, pemandu Perodua Bezza berusia 65 tahun maut di tempat kejadian,” katanya dalam satu kenyataan, semalam.

Ujar Wan Azlan, ketika kejadian lampu isyarat di simpang tersebut tidak berfungsi dan sedang dalam pembaikan Majlis Bandaraya Subang Jaya (MBSJ).

Pemandu Honda HRV hanya mengalami kecederaan di kepala sementara mayat mangsa telah dihantar ke Pusat Perubatan Universiti Malaya (PPUM) untuk dibedah siasat bagi mengenal pasti punca kematian.

Orang ramai yang mempunyai maklumat tentang kejadian boleh hubungi Inspektor Ngo Su Siao di talian 016-9231558.–AlHijrah Online


KESEMUA 30 RAKYAT MALAYSIA YANG TERKANDAS DI SUDAN BERLEPAS KE JEDDAH

PUTRAJAYA: Kesemua 30 rakyat Malaysia yang terkandas di ibu negara Sudan Khartoum, selamat meninggalkan Port Sudan ke Jeddah Arab Saudi awal hari ini (waktu Sudan).

Kementerian Luar Malaysia (Wisma Putra) berkata semua rakyat Malaysia meninggalkan pelabuhan itu dengan menaiki kapal tentera laut Arab Saudi, selepas menempuh perjalanan yang sukar selama 30 jam melalui darat bermula dari Khartoum.

“Perjalanan merentasi Laut Merah dijangka mengambil masa sekurang-kurangnya 12 jam,” katanya dalam ciapan tweet hari ini.

Wisma Putra turut merakamkan penghargaan ikhlas kepada Kerajaan Arab Saudi dan UAE kerana menjayakan pemindahan itu.

Kenyataan itu menyebut bahawa atas semangat belas kasihan, Malaysia turut membantu warga Kemboja, Palestin, Filipina, Singapura, Sudan, Thailand, dan Amerika Syarikat meninggalkan Sudan dengan selamat di bawah pengawasan rapi dan usaha operasi pemindahan Malaysia.

Setakat ini, lebih 400 orang dilaporkan terbunuh dan lebih 3,500 cedera sejak konflik bersenjata antara Angkatan Tentera Sudan dan pasukan separa tentera Rapid Support Forces (RSF) tercetus pada 15 April lalu. — AlHijrah Online


KERAJAAN TIDAK NAFIKAN HAK RAKYAT KELANTAN TERIMA BANTUAN WALAUPUN NEGERI PEMBANGKANG

TUMPAT: Kerajaan tidak menafikan hak rakyat di Kelantan walaupun ia adalah negeri pembangkang, kata Perdana Menteri Datuk Seri Anwar Ibrahim.

Beliau berkata biarpun terdapat perbezaan politik, namun rundingan dan perbincangan sentiasa dilakukan bagi memberi peruntukan terutama dalam soal keagamaan dan kebajikan.

“Rundingan yang baik antara kerajaan persekutuan dan kerajaan negeri sangat diperlukan untuk membantu rakyat.

“Apabila saya menjadi Perdana Menteri, saya tak mahu zalim, nafikan hak rakyat dan buat tuduhan palsu untuk sumbat orang dalam penjara, walaupun itu sudah saya lalui, jadi sekarang ini kena runding molek-molek apa yang boleh diselesaikan, kita selesaikan, jangan membebankan rakyat,” katanya.

Beliau berkata demikian semasa berucap pada Majlis Penyerahan Sumbangan Perdana Menteri bagi Projek Menyiapkan Masjid At-Taqwa Alor Pasir di sini, hari ini.

Pada majlis itu Perdana Menteri menyampaikan peruntukan RM7.76 juta untuk projek menyiapkan Masjid At-Takwa Alor Pasir.

Anwar berkata Kelantan menjadi antara negeri menerima peruntukan paling besar dalam Belanjawan MADANI.

“Isu bekalan air dan banjir turut diutamakan kerana ia melibatkan rakyat, malah peruntukan sejumlah RM103,863,258 turut disalurkan kepada golongan imam, bilal, siak, guru takmir dan guru Kelas Agama dan Fardu Ain (KAFA) di negeri ini.

“Dalam Belanjawan MADANI, semua projek diteruskan antaranya tadahan air, naik taraf jalan Pak Badol ke Melor, pembinaan Jambatan Palekbang termasuk beberapa projek baharu Sungai Golok,” katanya.

Belliau berkata selain itu keperluan peruntukan sekolah agama rakyat (SAR) yang pernah dihentikan pada 1999 akan dikaji semula tanpa memilih mana-mana kelompok dan biar sama rata kerana menurutnya institusi itu ada peranannya. — AlHijrah Online


POLIS TAHAN LELAKI, BANTU SIASAT KES UGUT KETUA HAKIM NEGARA

KUALA LUMPUR: Polis menahan seorang lelaki bagi membantu siasatan kes ancaman dan ugutan di media sosial ke atas Ketua Hakim Negara Tun Tengku Maimun Tuan Mat, semalam.

Lelaki berusia 30 tahun itu ditahan di sebuah rumah di Puchong pada 11.15 malam.

Ketua Komunikasi Korporat Bukit Aman ACP A.Skandaguru berkata polis menerima laporan mengenai ancaman dan ugutan itu yang dimuat naik oleh pemilik akaun Facebook ‘Apiez Bond’.

Beliau berkata polis juga merampas satu unit telefon bimbit berserta kad sim dipercayai digunakan untuk memuat naik hantaran ugutan itu.

“Suspek telah direman selama empat hari mulai hari ini sehingga Selasa untuk siasatan lanjut dan siasatan dijalankan oleh Unit Siasatan Jenayah Terkelas Jabatan Siasatan Jenayah,” katanya dalam kenyataan hari ini.

Skandaguru berkata kes disiasat mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 506 Kanun Keseksaan kerana menakutkan secara jenayah.

Katanya, siasatan juga dijalankan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Beliau berkata polis memandang serius perkara terbabit dan tidak bertolak ansur dengan sebarang tindakan membabitkan isu salah laku jenayah dan ketenteraman awam selain tindakan tegas tanpa kompromi akan diambil.

Ancaman terhadap Tengku Maimun dikesan dalam pelbagai medium laman sosial, termasuk aplikasi Twitter dan Facebook sejak tengah malam tadi.–AlHijrahOnline


Kotak Hitam Kedua ditemui

JAKARTA, 14 Januari – Perakam
suara kokpit (CVR) milik pesawat Lion Air, JT 601 yang terhempas di perairan
Karawang, Jawa Barat pada Oktober lalu telah ditemui.

Sinar Online dalam laporannya menyebutkan Ketua Jawatankuasa Keselamatan Pengangkutan Nasional Indonesia (KNKT), Haryo Satmiko memaklumkan kotak hitam kedua itu ditemui penyelam tentera pada jam 9.10 pagi (waktu tempatan), hari ini.

“Ia dijumpai tidak jauh lokasi
nahas dan diangkut ke kapal tentera laut sebelum dibawa ke Jakarta,”ujarnya.

Minggu lalu, KNKT menyambung
semula carian CVR tersebut yang diharap dapat memberikan jawapan tentang punca
sebenar nahas pesawat tersebut yang telah meragut nyawa kesemua 189 penumpang. Hasil
siasatan awal kotak hitam pertama atau perakam data penerbangan (FDR) sebelum
ini mendapati petunjuk kelajuan udara pesawat terbabit alami kerosakan.


PAKAIAN JURURAWAT AMAT SOPAN, TIDAK WAJAR DIPERBESARKAN – CUEPACS

KUALA LUMPUR: Kongres Kesatuan Pekerja-Pekerja Dalam Perkhidmatan Awam (CUEPACS) berpandangan isu etika pemakaian jururawat wanita di klinik dan hospital kerajaan adalah kes terpencil dan tidak perlu diperbesarkan.

Presidennya, Datuk Adnan Mat, berkata sebaliknya apa yang perlu diberikan keutamaan kini adalah dengan memberi fokus kepada permasalahan dan kebajikan warga kerja tersebut.

Beliau menjelaskan pemakaian dalam kalangan jururawat adalah bertepatan dengan kod pakaian profesion itu dan ia dibuat berdasarkan garis panduan yang sentiasa ditambah baik.

“Pemakaian seluar panjang dengan baju berlengan panjang ketika ini adalah amat sopan dan menutup aurat. Rekaan pakaian tersebut juga memudahkan pergerakan jururawat ketika melaksanakan tugas yang sentiasa memerlukan pergerakan fizikal.

“Soal pakaian ketat itu lebih kepada individu dan tidak menggambarkan keseluruhan jururawat dalam perkhidmatan awam. Dalam hal ini menjadi tanggungjawab ketua jabatan untuk membuat teguran dan memastikan etika pemakaian kakitangan masing-masing mematuhi garis panduan ditetapkan,” katanya, dalam kenyataan, hari ini.

Pada persidangan Dewan Rakyat, Khamis lalu, Ahli Parlimen Kuantan, Wan Razali Wan Nor mempersoal etika pemakaian jururawat wanita di klinik dan hospital kerajaan yang didakwa ketat dan tidak patuh syariah.

Dalam pada itu, Adnan, berkata pihaknya menerima maklum balas menyatakan kualiti kain yang disediakan kepada jururawat tidak sama antara petugas di Semenanjung, Sabah dan Sarawak sedangkan mereka daripada kementerian yang sama.

“CUEPACS berharap Kementerian Kesihatan dapat memastikan kualiti kain yang diberikan berkualiti tinggi serta seragam untuk semua negeri.

“Hal ini perlu diberikan penekanan tegas kepada pembekal yang mendapat kontrak perbekalan. Begitu juga bayaran upah jahitan perlulah dibuat penambahbaikan dengan membuat pembayaran bersekali dengan perbekalan kain,” katanya. –AlHijrah Online


PERHIMPUNAN #TURUN: 30 INDIVIDU DIPANGGIL TERMASUK PENGANJUR

KUALA LUMPUR: Polis memanggil seramai 30 individu termasuk penganjur perhimpunan #Turun untuk diambil keterangan.

Ketua Polis Daerah Dang Wangi ACP Noor Dellhan Yahaya berkata individu yang dipanggil untuk hadir pada esok dan Selasa itu akan dimaklumkan identiti mereka selepas polis selesai merakamkan keterangan masing-masing.

“Polis akan melengkapkan kertas siasatan sebelum sebarang tindakan lanjut akan diambil,” katanya ringkas ketika dihubungi Bernama hari ini.

Semalam, Bernama melaporkan polis membuka satu kertas siasatan mengikut Seksyen 9 (5) Akta Perhimpunan Aman 2012 terhadap perhimpunan tersebut yang diadakan di hadapan sebuah pusat beli-belah di Jalan Tuanku Abdul Rahman di sini.

Perhimpunan yang diadakan semalam dihadiri kira-kira 100 individu terdiri daripada mahasiswa serta ahli politik, dipercayai tidak mematuhi peruntukan undang-undang.–AlHijrah Online


TEMPATKAN KEDUTAAN DI BAITULMAQDIS ADALAH SATU TINDAKAN KEGANASAN – TUN M

SINGAPURA:  Cadangan Australia untuk menempatkan kedutaan mereka dari Tel Aviv ke Baitulmaqdis disifatkan oleh Perdana Menteri Malaysia sebagai suatu tindakan keganasan.

Dikenali sebagai individu yang tegas dan lantang, Dr Mahathir akui menyuarakan pandangan itu dalam pertemuan dengan rakan sejawatnya, Scott Morrison.

Bagaimanapun, Australia masih belum membuat sebarang ketetapan berkenaan cadangan itu.

“Seperti saya maklumkan, dalam menangani keganasan, pertama sekali kita perlu tahu puncanya.

Dr Mahathir sebelum ini dikenali sebagai individu yang lantang terutama dalam membela nasib rakyat Palestin.

“Menambahkan lagi punca keganasan, ia tidak akan membantu. Saya nyatakannya kepada beliau (Morrison). Australia belum buat sebarang keputusan dan mereka akan menilainya,” katanya kepada media seiring Sidang Kemuncak ASEAN Ke-33 di sini pada Khamis.

Bercakap di Perhimpunan Agung Pertubuhan Bangsa-Bangsa Bersatu (PBB) di New York pada September lalu, Dr Mahathir menyifatkan tekanan yang dihadapi rakyat Palestin sudah cukup terseksa.


ANGGAP SERIUS DAKWAAN AKTIVITI JUAL BELI ORGAN – KP KESIHATAN

KUALA LUMPUR: Sebarang dakwaan mengenai wujudnya aktiviti jual beli organ di negara ini perlu dianggap sebagai sesuatu yang amat serius oleh semua pihak kerana ia merupakan eksploitasi terhadap golongan tertentu dan bercanggah dengan etika perubatan.

Ketua Pengarah Kesihatan Tan Sri Dr Noor Hisham Abdullah berkata sekiranya terdapat aktiviti melibatkan pemerdagangan orang untuk tujuan jual beli organ, ia perlu disiasat di bawah Akta Antipemerdagangan Orang dan Antipenyeludupan Migran 2007.

“Pihak berkuasa boleh menggunakan peruntukan sedia ada di bawah akta itu untuk mengambil tindakan terhadap mana-mana pihak atau individu jika pemerdagangan orang berlaku untuk tujuan pengalihan organ secara haram,” katanya dalam kenyataan di sini, hari ini.

Dr Noor Hisham berkata perkhidmatan pendermaan organ dan transplantasi di negara ini melibatkan pendermaan organ daripada penderma hidup atau penderma selepas kematian (kadaverik) serta penerima organ iaitu pesakit yang mempunyai masalah kegagalan organ sama ada buah pinggang, hepar, jantung atau paru-paru.

Dr Noor Hisham berkata dasar Kementerian Kesihatan Malaysia (KKM) itu jelas sebagaimana dalam Akta Tisu Manusia 1974 yang mengawal selia aktiviti pengambilan organ bagi tujuan perawatan daripada penderma selepas kematian (kadaverik).

Beliau berkata Malaysia juga telah menandatangani Deklarasi Istanbul mengenai Pemerdagangan Organ dan Pelancongan Transplan 2008 yang menyatakan bahawa organ untuk transplantasi haruslah diagihkan secara saksama kepada penerima sesuai, tanpa mengenal jantina, etnik, agama, status sosial atau kewangan.

Menurut Dr Noor Hisham deklarasi itu menekankan bahawa amalan yang menyasarkan individu atau golongan miskin dan lemah sebagai penderma organ perlu dilarang kerana ia dilihat sebagai menggalakkan pemerdagangan organ, pelancongan transplan dan komersialisasi transplan.

Katanya bagi memperketat tadbir urus perkhidmatan transplantasi di negara ini, KKM menubuhkan jawatankuasa transplantasi yang mengawal selia program pendermaan organ dalam kalangan penderma semasa hidup melibatkan pasangan bakal penderma dan penerima yang tidak mempunyai perkaitan kekeluargaan atau pasangan bakal penderma dan penerima bukan warganegara.

Beliau berkata jawatankuasa itu menilai pelbagai aspek termasuk latar belakang masalah perubatan, kesihatan mental dan tahap sosioekonomi semua permohonan pembedahan transplantasi bagi memastikan bakal penderma mempunyai sistem sokongan yang baik selepas pembedahan.

“Pembentukan tadbir urus perkhidmatan yang kemas sangat penting bagi melindungi hak bakal penderma dan memastikan pendermaan organ tidak melibatkan sebarang paksaan atau mempunyai unsur pemerdagangan.

“Konsisten dengan kewajipan negara dan antarabangsa, kementerian tidak menyokong mana-mana individu atau organisasi yang terlibat di dalam aktiviti perolehan organ secara haram serta  tidak beretika dan akan memberikan kerjasama penuh kepada pihak berkuasa siasatan sekiranya diperlukan,” katanya.

Beliau menasihati orang ramai yang berikrar sebagai penderma organ agar memaklumkan hasrat mereka kepada ahli keluarga bagi menjayakan perkhidmatan transplantasi beretika di negara ini. —AlHijrah Online


UMAT ISLAM PERLU JAGA ADAB KETIKA ZIARAH KUBUR – MOHD NA’IM

PORT DICKSON: Umat Islam diingatkan supaya menjaga adab dan kelakuan serta mengelak daripada melakukan perkara dilarang agama ketika menziarahi tanah perkuburan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Beliau berkata masyarakat sememangnya digalakkan dan diharuskan menziarahi kubur kerana ia mengingatkan kepada kematian, namun, ada peraturan yang ditetapkan Islam yang perlu dipatuhi bagi mengelak tercetusnya kerisauan orang awam dan fitnah.

“Nak ziarah kubur sama juga macam kita menziarahi orang sakit, ada peraturan yang telah ditentukan dalam Islam.

“Contohnya masa menziarahi kubur digalakkan mendoakan dan ucap salam kepada si mati, ini sebahagian daripada ajaran Islam yang sebenarnya,” katanya kepada pemberita selepas merasmikan majlis penutup Ihtifal Kelas Al-Quran dan Fardu Ain (KAFA) Peringkat Kebangsaan kali kelapan, di sini hari ini.

Beliau berkata demikian ketika mengulas mengenai sebuah video tular di laman sosial baru-baru ini yang memaparkan sekumpulan lelaki berzikir dengan kuat dan lantang, sambil mengelilingi sebuah makam di sebuah negeri Pantai Timur.

Katanya, mufti kerajaan negeri terbabit selaku pihak yang bertanggungjawab dalam segala hal berkaitan agama perlu menentukan dari segi hukum berkaitan amalan dilakukan di tanah perkuburan itu.

Selain itu, Mohd Na’im turut menasihatkan semua pihak termasuk ibu bapa dan guru untuk memainkan peranan bagi membendung perkara tidak bermoral terutama menerusi media sosial yang memberi pengaruh buruk terutama kepada golongan muda.

“Kita sendiri menempatkan beberapa pegawai Jabatan Kemajuan Islam Malaysia (JAKIM) di Suruhanjaya Komunikasi dan Multimedia Malaysia (MCMC) untuk menapis dan menyekat sebarang video yang mungkin menyeleweng daripada landasan agama, selain memberikan nasihat berkaitan agama,” katanya.

Dalam pada itu, beliau berkata pihaknya dalam pertimbangan menjadikan elaun guru KAFA sebagai gaji tetap, sekali gus membantu dan menjaga kebajikan mereka namun ia bergantung kepada kewangan negara.

Mengenai Ihtifal KAFA anjuran JAKIM dan Jabatan Hal Ehwal Agama Islam Negeri Sembilan itu, beliau berkata program disertai 448 pelajar tersebut bertujuan mencungkil bakat sebagai dai dan pembimbing rakan sebaya dalam kalangan murid sekolah. —AlHijrah Online


BERGADUH KERANA BELA MARUAH ISTERI, SUAMI DIPENJARA ENAM TAHUN

AYER KEROH: Gara-gara memukul rakan sehingga menyebabkan kematian kerana mempertahankan maruah isteri dan anak-anak, seorang pemandu lori dihukum penjara selama enam tahun.

Hukuman terhadap tertuduh, S. Saravanan,44, itu diputuskan Pesuruhjaya Kehakiman Maidzuara Mohammed di Mahkamah Tinggi Ayer Keroh, hari ini selepas mengaku bersalah.

Tertuduh sebelum ini didakwa mengikut Seksyen 302 Kanun Keseksaan namun telah diturunkan kepada Seksyen 304 (b) Kanun Keseksaan bagi pertuduhan pilihan.

Mengikut pertuduhan pilihan itu, tertuduh didapati telah menyebabkan kematian Ps. Satiaseelan, 41, dengan mengetahui perbuatannya mungkin menyebabkan kematian mangsa.

Kesalahan itu dilakukan tertuduh pada pukul 10.30 malam di Tasek Taman Murai Jaya, Durian Tunggal, Alor Gajah pada 6 Ogos 2019.

Sabit kesalahan tertuduh boleh dipenjara sehingga 10 tahun atau dengan denda atau dengan kedua-duanya sekali mengikut Seksyen 304(B) Kanun Keseksaan.

Maidzuara pada penghakimannya berkata, keputusan itu dibuat selepas mengambil kira faktor hujahan yang membuktikan pergaduhan tercetus bukan dimulakan tertuduh, sebaliknya oleh mangsa yang mana hubungan persahabatan mereka juga sudah terjalin sejak lebih 10 tahun lalu.

Tindakan tertuduh yang membuat pengakuan bersalah serta-merta dan tampil melaporkan kepada pihak polis pada hari sama kejadian juga jelas membuktikan bapa empat anak itu bukanlah penjenayah.

Ini kerana berdasarkan fakta kes, ketika kejadian tertuduh dan mangsa yang berada dalam keadaan mabuk bergaduh selepas mangsa dikatakan cuba mengeluarkan kenyataan menyentuh maruah isteri dan anak-anak tertuduh.

Tertuduh dikatakan memukul mangsa menggunakan topi keledar dan bukan senjata tajam sehingga menyebabkannya terpaksa menerima rawatan di Hospital Melaka.

Mangsa kemudian mengambil keputusan melarikan diri dari hospital dan tertuduh bertindak membawa rakannya itu ke klinik kesihatan untuk menerima rawatan serta menyediakan makanan untuknya.

Mangsa bagaimanapun meninggal dunia akibat jangkitan kuman susulan kecederaan dialami akibat pergaduhan itu.

Mengambil kira semua fakta dan hujahan dikemukan pihak pendakwaan dan pembelaan, mahkamah menjatuhkan hukuman penjara selama enam tahun daripada tarikh ditangkap iaitu 18 Ogos 2019 dan memerintahkan semua eksibit dilupuskan.

Kes pendakwaan itu dikendalikan Timbalan Pendakwa Raya Muzila Mohamad Rasad, manakala tertuduh diwakili peguam S. Paul Krishnaraja.—AlHijrah Online


MENU RAHMAH: KENYATAAN AHLI PARLIMEN KAPAR CETUS SALAH FAHAM, HINA OKU – RAS ADIBA

KUALA LUMPUR: Kenyataan Ahli Parlimen Kapar Dr Halimah Ali yang mengaitkan Menu Rahmah dengan risiko kesihatan seperti autisme, boleh memberi pemahaman yang salah kepada masyarakat selain menghina komuniti Orang Kurang Upaya (OKU) di Malaysia.

Ahli Dewan Negara Senator Datuk Ras Adiba Radzi yang kesal dengan kenyataan yang dikeluarkan semasa sesi perbahasan Titah Diraja di Dewan Rakyat itu, berharap agar wakil rakyat Perikatan Nasional berkenaan dibawa ke Jawatankuasa Hak dan Kebebasan Parlimen Malaysia untuk tindakan selanjutnya.

“Kenyataan YB (Yang Berhormat) Dr Halimah Ali tanpa fakta dan data sains telah memberikan pemahaman yang salah kepada masyarakat,” katanya dalam kenyataan hari ini.

Ras Adiba berkata autisme atau Autism Spectrum Disorder (ASD) merupakan satu bentuk kekurangan keupayaan dari aspek neurologi yang mengakibatkan masalah dari segi perkembangan bahasa, tingkah laku serta pertuturan yang melibatkan kanak-kanak dan bukannya penyakit fizikal.

Katanya autisme boleh dikenal pasti pada tahap awal pembesaran kanak-kanak bermula usia satu hingga tiga tahun dan mula ketara apabila umurnya meningkat 6 tahun.

Antara faktor penyebab ialah ciri-ciri genetik, sejarah keluarga, usia dan keadaan fizikal ibu semasa mengandung, jarak antara kandungan serta keadaan ketika hamil dan kelahiran bayi.

Katanya Pertubuhan Kesihatan Sedunia (WHO) menganggarkan satu daripada 100 kanak-kanak di seluruh dunia menghidap autisme, manakala berdasarkan statistik Jabatan Kebajikan Masyarakat hingga 30 Jun 2022, seramai 36,601 individu di negara ini disahkan mempunyai autisme termasuk 24,748 di bawah umur 12 tahun.

“Justeru, saya menyeru agar Kementerian Kesihatan Malaysia dan Kementerian Pembangunan Wanita, Kebajikan dan Masyarakat supaya dapat menyegerakan penubuhan Majlis Autisme Kebangsaan, manakala Jabatan Pendaftaran Klinikal Austime perlu memperkenalkan pelaporan wajib bagi kes-kes austime di Malaysia.

“Selain itu, Klinik Subfertili di bawah Lembaga Pendudukan dan Pembangunan Keluarga Negara harus dilibatkan dalam mengatasi masalah austime dalam kandungan (bayi) dan perbanyakkan Pusat Pemulihan Dalam Komuniti (PPDK) Autisma Berkefungsian Tinggi (PPDK HFA) di seluruh negara bagi mengembangkan potensi kanak-kanak autisme,” katanya.

Beliau turut menyeru agar semua pihak dapat menjaga dan menghormati sensitiviti golongan OKU di negara ini. –AlHijrah Online


POLIS TAHAN TIGA LELAKI, RAMPAS 145 KETULAN GANJA

SHAH ALAM: Polis menahan tiga lelaki dan merampas 145 ketulan mampat dadah jenis ganja di kawasan letak kereta sebuah pasar raya di Bangsar, Kuala Lumpur, 31 Mei lepas.

Ketua Jabatan Siasatan Jenayah Narkotik Selangor ACP Ahmad Jefferi Abdullah berkata kesemua yang berusia 23 hingga 49 tahun berkenaan ditahan sekitar 2 petang selepas mereka selesai mengalihkan dadah dipercayai dari negara jiran itu ke dalam kereta jenis Proton Preve.

“Ganja itu dianggar seberat 142.1 kilogram bernilai RM355,250 dan berdasarkan balutan warna emas yang digunakan, ganja tersebut dipercayai daripada gred paling tinggi yang akan diedar ke sekitar Lembah Klang,” katanya pada sidang media di sini hari ini.

Beliau berkata ketiga-tiga lelaki itu yang mempunyai rekod berkaitan jenayah dan dadah dipercayai melakukan aktiviti pengedaran tersebut sejak empat bulan lepas.

Menurutnya polis turut merampas tiga kenderaan bernilai RM138,000 daripada mereka manakala hasil saringan awal air kencing mendapati dua daripada mereka positif terhadap dadah.

Ahmad Jefferi berkata kesemua mereka yang merupakan penganggur direman seminggu bermula Rabu lepas untuk siasatan lanjut mengikut Seksyen 39B Akta Dadah Berbahaya 1952.

“Sama ada mereka adalah dalang atau tidak, siasatan masih lagi dijalankan dan kita percaya ada lagi dalang lain di sebalik sindiket ini,” katanya.–AlHijrah Online


KES LETUPAN: SUAMI ISTERI DITAHAN

KUALA LUMPUR: Polis menahan sepasang suami isteri disyaki terlibat dalam kejadian letupan sebuah bungkusan atas bonet kereta yang mengorbankan seorang pekerja kedai makan di Pandan Indah Ampang, di sini, pada Khamis lalu.

Difahamkan kedua-dua suspek ditahan di sebuah rumah di Kedah pada malam tadi.

Suspek telah dihadapkan ke Mahkamah Majistret Ampang pagi tadi bagi mendapatkan perintah tahanan reman di bawah Seksyen 117 Kanun Keseksaan untuk membantu siasatan lanjut polis.

Pada 29 Disember lalu, mangsa lelaki warganegara tempatan maut selepas memegang bungkusan berkenaan untuk dialihkan dari atas kereta jenis Toyota Corolla Altis sebelum meletup.

Letupan itu mengakibatkan mangsa mengalami kecederaan parah pada bahagian badan dan tangan.

Kes disiasat di bawah Seksyen 302 Kanun Keseksaan. –AlHijrah Online


KONFLIK UKRAINE-RUSIA: UKRAINE DAKWA 21 WARTAWAN TERBUNUH

KYIV: Parlimen Ukraine pada Sabtu mendedahkan seramai 21 wartawan telah terkorban sejak operasi ketenteraan Rusia bermula pada 24 Feb.

Nama-nama wartawan yang maut termasuk dari agensi media asing didedahkan dalam laporan Jawatankuasa mengenai Kebebasan Bersuara, dan diterbitkan di laman sesawang parlimen, lapor Agensi Anadolu.

Sekurang-kurangnya 1,982 orang awam terbunuh dan 2,651 lagi cedera sejak permulaan perang, menurut anggaran Pertubuhan Bangsa-Bangsa Bersatu (PBB).

Angka sebenar dipercayai jauh lebih tinggi.

Lebih 4.8 juta rakyat Ukraine telah melarikan diri ke negara jiran, dan lebih tujuh juta lagi hilang tempat tinggal.–AlHijrah Online


PASANGAN SUAMI ISTERI MAUT DALAM NAHAS KENDERAAN

GERIK: Sepasang suami isteri maut dalam kemalangan melibatkan sebuah treler di Kilometer 16.9, Jalan Raya Timur – Barat (JRTB) Gerik-Jeli tengahari tadi.

Dalam kejadian itu, mangsa Mohamad Nasir, 51, memandu kereta jenis Perodua Myvi dan isteri, Rohaya Harun, 46, yang duduk di bahagian penumpang hadapan maut di tempat kejadian.

Tiga anak mangsa yang berusia tujuh, 12 dan 14 tahun dilaporkan parah manakala pemandu lori treler selamat.

Ketua Balai Bomba dan Penyelamat Gerik, Mohd Azizan Aziz berkata, bomba menerima panggilan mengenai kemalangan terbabit pada jam 1.10 petang.

“Kemalangan jalan raya melibatkan sebuah treler muatan simen dan kereta jenis Perodua Myvi.

“Dua mangsa disahkan meninggal dunia di tempat kejadian dan anggota mengeluarkan mangsa menggunakan pengusung,” katanya.

Menurut Mohd Azizan, mayat mangsa diserahkan kepada pihak polis untuk tindakan lanjut dan operasi tamat pada jam 2.45 petang.–AlHijrah Online / Hamimah Hamid


2 JUTA AHLI DIBENAR KELUARKAN AKAUN 1 KWSP

KUALA LUMPUR: Kumpulan Wang Simpanan Pekerja (KWSP) akan membenarkan dua juta ahlinya untuk mengakses wang dalam Akaun 1 KWSP masing-masing menerusi kemudahan i-Sinar.

Menurut KWSP, dua juta ahli tersebut merangkumi mereka yang kehilangan pekerjaan, diberi cuti tanpa gaji atau tiada sumber pendapatan.

KWSP dalam kenyataannya hari ini memaklumkan sejumlah RM14 bilion akan tersedia untuk ahli yang layak dan mereka boleh membuat permohonan bermula Disember 2020.

“Pengkreditan pertama akan bermula pada Januari 2021. Amaun pendahuluan ini akan dikreditkan secara berkala sehingga enam (6) bulan bermula pada tarikh pertama pengkreditan.

“Secara umum, ahli yang layak boleh mengakses 10 peratus daripada amaun simpanan mereka dalam Akaun 1, tertakluk kepada baki minimum RM100,” jelas kenyatan KWSP.

Ujar kenyataan tersebut ahli yang mempunyai baki RM90,000 dan ke bawah dalam Akaun 1, akan mempunyai akses kepada amaun sehingga RM9,000.

Manakala ahli yang mempunyai baki lebih daripada RM90,000 dalam Akaun 1, boleh mengeluarkan sehingga 10 peratus jumlah simpanan namun amaun maksimum yang boleh didahulukan adalah RM60,000.

Pun begitu ahli yang memilih untuk memohon kemudahan i-Sinar perlu menggantikan amaun yang telah didahulukan.

Caruman baharu akan dikreditkan 100 peratus ke dalam Akaun 1 sehingga amaun pendahuluan yang diterima telah digantikan semula kemudian caruman akan kembali ke kadar pecahan asal iaitu 70 peratus bagi Akaun 1 dan 30 peratus bagi Akaun 2. – AlHijrah Online / Zaim Zamani


KERAJAAN JAMIN TIADA KENAIKAN HARGA SECARA MELAMPAU TAHUN INI

KUALA LUMPUR: Kerajaan memberi jaminan harga barangan asas terutama yang diberikan subsidi tidak akan naik secara melampau pada tahun ini, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

Beliau berkata ini termasuk harga gula dan barang bukan kawalan antaranya minyak masak botol yang sentiasa dipantau kerajaan menerusi Kementerian Perdagangan Dalam Negeri dan Kos Sara Hidup (KPDN).

“KPDN mempunyai tanggungjawab setiap hari untuk memantau harga barangan asas rakyat dan setakat ini, tinjauan KPDN mendapati barang bersubsidi seperti telur, ayam, RON95 dan diesel tidak pernah naik dan tidak mungkin naik.

“Minyak masak peket bersubsidi yang dijual RM2.50 juga tidak naik, begitu juga harga minyak masak botol juga dilihat tiada kenaikan malah ada yang menjualnya lebih rendah daripada harga ditetapkan,” katanya pada sidang media selepas meninjau harga barangan di sebuah pasar raya di sini hari ini.

Menurut Salahuddin sehingga kini, KPDN juga tidak menerima sebarang aduan berkaitan kenaikan harga barangan sekali gus menafikan dakwaan daripada beberapa pihak yang menyatakan berlaku kenaikan harga ketika ini.

Salahuddin bagaimanapun meminta orang ramai supaya melaporkan kepada KPDN sekiranya mendapati berlaku kenaikan harga barangan asas di mana-mana pasar raya mahupun kedai runcit.

“Terus laporkan dengan segera kepada KPDN dan kita akan ambil tindakan serta-merta,” katanya dan menambah rakyat jangan mudah terpengaruh dengan serangan pihak pembangkang terhadap kerajaan susulan Pilihan Raya Negeri (PRN) di enam negeri yang akan diadakan bulan depan.

Mengulas laporan media mengenai harga barang dijangka naik 20 peratus pada Oktober ini, Salahuddin berkata KPDN mengambil maklum perkara itu dan pihaknya akan terus melaksanakan tugas untuk memantau harga barang terutama keperluan asas.

Sebelum ini, media tempatan melaporkan harga barangan pengguna dijangka meningkat sehingga 20 peratus menjelang Oktober dengan didorong dua faktor utama iaitu inflasi import dan peningkatan kos operasi perniagaan di Malaysia. — AlHijrah Online


SIDANG KEMUNCAK KL MEMBUAHKAN HASIL KETARA: TUN MAHATHIR

KUALA LUMPUR: Penganjuran Sidang Kemuncak Kuala Lumpur (Sidang Kemuncak KL) 2019 membuahkan hasil ketara yang digariskan dalam usaha membawa kemajuan dan memperbaiki keadaan ummah, kata Tun Dr Mahathir Mohamad.

Perdana Menteri berkata sidang kemuncak itu menyaksikan 18 pertukaran instrumen dalam pelbagai bidang termasuk teknologi tinggi yang canggih; kolaborasi media, pusat kecemerlangan, jaminan makanan dan kepimpinan belia serta pertukaran program.

“Ada beberapa lagi yang sedang dirangka, sedang diusahakan hasil perbincangan semasa sidang kemuncak ini,” katanya semasa berucap di majlis penutupan sidang kemuncak empat hari itu di Pusat Konvensyen Kuala Lumpur, di sini hari ini. — BERNAMA


HOSPITAL SWASTA PATUH ORDINAN DARURAT TERIMA PESAKIT COVID-19

ALOR SETAR: Beberapa hospital perubatan swasta di Kedah bersedia menerima pesakit COVID-19 bagi menampung kepadatan jumlah pesakit yang dirawat di hospital kerajaan.

Pengerusi Jawatankuasa Kesihatan dan Kerajaan Tempatan Negeri, Datuk Dr Mohd Hayati Othman berkata, jumlah pesakit yang dirawat di Hospital Sultanah Bahiyah (HSB) setakat ini sudah menjangkau 80 peratus.

Hal ini disebabkan dua lagi hospital kerajaan, Hospital Kuala Nerang dan Hospital Kulim dibuka bagi menerima pesakit COVID-19.

“Ada beberapa hospital swasta yang sudah mula menerima pesakit-pesakit COVID-19 seperti Kedah Medical Centre, Putra Medical Centre, Metro Specialist Hospital dan KPJ Kedah.

“Maknanya mereka mengikut Ordinan Darurat dimana boleh menggunakan kemudahan fasiliti yang ada di hospital swasta,” katanya semasa program menyerahkan van jenazah kepada Jabatan Bomba dan Penyelamat Malaysia (JPBM), di sini.

Dalam pada itu, Dr Hayati memaklumkan Pusat Penilaian COVID-19 (CAC) akan beroperasi 24 jam dan dijangka menerima pesakit COVID-19 melebihi 5,000 orang pada Mei depan.

Beliau yakin Jabatan Kesihatan Kedah (JKN) bersedia untuk menangani, dengan menubuhkan 11 buah CAC yang akan ditempatkan di setiap daerah bagi memantau pesakit COVID-19 kategori satu dan dua.

Tambahnya lagi, pihaknya juga bercadang untuk mewujudkan CAC bergerak bagi memantau pesakit dari kalangan golongan rentan atau mempunyai masalah mobilisasi.—AlHijrah Online


COVID-19: SEKTOR PELANCONGAN MUNGKIN TERIMA BANTUAN KEWANGAN – MOHAMADDIN KETAPI

SHAH ALAM: Kementerian Pelancongan, Seni dan Budaya mungkin menyalurkan bantuan berbentuk kewangan kepada pemain industri pelancongan bagi merangsang sektor tersebut supaya tidak terlalu terjejas susulan penularan wabak COVID-19 hampir di seluruh dunia sekarang ini.

Menterinya Datuk Mohamaddin Ketapi berkata ia susulan sektor pelancongan dilihat mengalami kerugian jutaan ringgit ekoran pembatalan tempahan hotel, pakej pelancongan dan tiket penerbangan yang ketara akibat penurunan kemasukan pelancong ke negara ini.

“Kita sedang menghadapi masalah penurunan kemasukan pelancong hingga mengakibatkan sumber ekonomi juga menurun. Namun, pakej rangsangan ekonomi yang akan diumumkan oleh kerajaan kelak akan dimanfaatkan sebaiknya oleh kementerian ini untuk membantu sektor terlibat.

“Setakat ini, apa jenis bantuan yang boleh disalurkan (kepada pemain industri pelancongan), kita sedang teliti. Mungkin melibatkan aspek kewangan. Namun, berapa jumlah yang akan diagihkan, kita akan lihat secara terperinci,” katanya ketika ditemui pemberita hari ini.

Terdahulu, Mohamaddin dianugerahkan Ijazah Kehormat Kedoktoran Pengurusan Pelancongan dan Hospitaliti oleh Kolej Universiti Lincoln pada majlis konvokesyen institusi itu di Pusat Konvensyen Ideal di sini.

Anugerah tersebut disampaikan oleh Pro Canselor kolej universiti berkenaan, Prof Datuk Dr Bibi Florina Abdullah.

Ditanya sama ada pakej rangsangan ekonomi kerajaan itu mampu mencapai visi Tahun Melawat Malaysia 2020 (VM2020), Mohamaddin berkata kementeriannya tidak meletakkan harapan yang terlalu tinggi kerana wabak COVID-19 adalah masalah global.

“Apabila berlakunya masalah global seperti ini, pelancong akan menjadi takut untuk keluar melancong ke negara lain. Jadi, ini mungkin menyebabkan kita tidak menepati sasaran jumlah kemasukan pelancong bagi kempen VM2020,” katanya.

Susulan wabak COVID-19 di China, kerajaan pada 27 Jan lepas memutuskan untuk menggantung sementara semua kemudahan imigresen kepada rakyat negara itu dari Wilayah Hubei, termasuk Bandar Wuhan.

Jumaat lepas, Menteri Kewangan Lim Guan Eng menyatakan bahawa pakej rangsangan ekonomi yang akan diumumkan Perdana Menteri Tun Dr Mahathir Mohamad pada 27 Feb ini, bukanlah Belanjawan baharu mahupun sebahagian daripada dasar-dasar Belanjawan 2020, tetapi merupakan bantuan kepada industri yang terjejas. — BERNAMA


STARLINK BANTU ORANG ASLI SUNGAI TEMON TINGKAT TARAF PENDIDIKAN

JOHOR BAHRU: Penduduk Kampung Orang Asli Sungai Temon di sini menyifatkan pemasangan peranti satelit Starlink di kampung itu membantu mereka meningkatkan taraf pendidikan anak-anak seiring dengan arus pembangunan.

Tok Batin Kampung Orang Asli Sungai Temon, Salim Palon berkata inisiatif tersebut amat dinanti-nantikan penduduk khususnya golongan muda memandangkan sering mengalami gangguan untuk mengakses Internet kerana kedudukan kampung itu berdekatan dengan Singapura.

“Saya bersyukur dan berterima kasih kepada kerajaan terhadap usaha yang dilakukan dan sekurang-kurangnya memberi semangat baharu dan menarik minat anak-anak di kampung ini untuk belajar serta mahir dalam ilmu sains dan teknologi.

“Sebelum ini, capaian Internet memang susah nak dapat dan kadang-kadang mahu berbual menerusi telefon pun susah akibat talian akan bersambung dengan frekuensi negara jiran kerana capaian frekuensi mereka lebih kuat,” katanya kepada Bernama baru-baru ini.

Beliau yang memimpin masyarakat Orang Asli suku Seletar di Sungai Temon hampir 40 tahun berkata inisiatif pemasangan itu membuktikan kerajaan Persekutuan tidak meminggirkan kebajikan dan pendidikan masyarakat Orang Asli.

“Sebelum ini, ada beberapa anak-anak dibekalkan komputer riba, tetapi disebabkan tidak dapat akses Internet, komputer riba itu terperuk menjadi ‘besi buruk’, malah ada juga penduduk terpaksa menumpang data orang lain atau pergi ke darat (bandar) untuk Internet yang lancar,” katanya.

Salim berkata peranti satelit yang dipasang di dewan serbaguna kampung itu bukan sahaja demi kepentingan pendidikan anak-anak, malah telah memudahkan penduduk untuk berhubung antara satu sama lain termasuk pihak berkuasa terutamanya apabila berlaku kecemasan.

Menurut Jabatan Kemajuan Orang Asli (JAKOA) Johor, Orang Asli Seletar merupakan antara suku yang terdapat dalam kumpulan Melayu Proto dan mereka adalah kumpulan pengembara persisiran pantai dan laut yang tinggal di pulau, persisiran pantai serta kuala sungai.

Sehingga kini, seramai 289 penduduk daripada 74 keluarga menetap di Kampung Orang Asli Sungai Temon dengan majoriti pekerjaan penduduk termasuk wanita adalah nelayan.

Sementara itu, Yang Dipertua Badan Kebajikan Orang Asli Islam Semenanjung Malaysia (BKOA) Datuk Isa Ab Hamid berkata peranti satelit itu dapat mengurangkan jurang digital sekali gus melahirkan lebih ramai masyarakat Orang Asli celik teknologi.

“Kemudahan ini akan memberi peluang kepada anak-anak Orang Asli mendalami ilmu pengetahuan kerana ramai dalam kalangan mereka yang tercicir dari aspek pendidikan, malah ia turut membantu guru-guru tuisyen untuk mencari bahan ketika mengajar di kampung tersebut.

“Bukan itu sahaja, dengan adanya akses Internet yang pantas, masyarakat Orang Asli Sungai Temon yang rata-ratanya nelayan dapat mempromosikan hasil laut dan produk berasaskan perikanan secara dalam talian sekali gus meningkatkan taraf ekonomi mereka,” kata bekas Ahli Dewan Negara yang mewakili masyarakat Orang Asli itu.

Pada Sabtu lepas, dilaporkan usaha Kementerian Komunikasi dan Digital menerusi Suruhanjaya Komunikasi dan Multimedia Malaysia (MCMC) memasang peranti tersebut di Kampung Orang Asli Sungai Temon berjaya menyelesaikan masalah capaian Internet dihadapi sebelum ini.

Ia merupakan peranti ketiga melibatkan pemasangan di perkampungan Orang Asli selepas di Kampung Orang Asli Kemensah, Gombak di Selangor dan Kampung Orang Asli Tonggang, Tambun di Perak. –AlHijrah Online


ISRAEL BEDIL GAZA LAGI KERANA BELON API

GAZA: Bandar Gaza terus menjadi mangsa kekejaman Isarel selepas sekali lagi dibedil serangan udara zionis semalam.

Jet pejuang Israel melancarkan serangan udara ke Gaza pada lewat malam Khamis dipercayai sebagai tindak balas terhadap ‘belon api’ yang dilepaskan pejuang Palestin ke Israel.

Serangan tersebut merupakan yang kedua dilancarkan zionis dalam tempoh 48 jam dengan menyasarkan Gaza.

Wartawan AFP melaporkan, letupan kedengaran di Bandar Gaza dan Khan Yunis di selatan Gaza.

Setakat ini belum dilaporkan berhubung mangsa yang terkesan akibat serangan terbaru.

Zionis pada Rabu melancarkan serangan udara ke atas Gaza sekali gus mencabul persetujuan gencatan senjata bersama Hamas pada 21 Mei lalu.

Serangan itu yang pertama selepas pentadbiran kerajaan Israel baharu yang diketuai Naftali Bennet. — AlHijrah Online


PM ANWAR DIHUBUNGI KETUA HAMAS, MALAYSIA NYATAKAN SOKONGAN KEPADA PALESTIN

KUALA LUMPUR: Perdana Menteri Datuk Seri Anwar Ibrahim telah menerima panggilan telefon daripada Ketua Biro Politik Hamas, Ismail Haniyeh semalam dan Malaysia menyatakan sokongan tidak berbelah bahagi kepada rakyat Palestin.

Dalam catatan di Facebook, Anwar juga memaklumkan Malaysia komited untuk menyampaikan bantuan kemanusiaan, khususnya dalam bentuk makanan dan ubat-ubatan untuk meringankan penderitaan rakyat Palestin yang memerlukan.

“Memandangkan keadaan teruk di Gaza, saya menyokong agar dihentikan siri pengeboman dan mewujudkan koridor kemanusiaan di Rafah, Mesir.

“Israel juga perlu meninggalkan kepatuhan mereka terhadap rampasan kuasa politik, segera melakukan gencatan senjata dengan Hamas dan benar-benar mencari resolusi aman untuk menamatkan konflik yang berterusan,” kata Anwar hari ini.

Perdana menteri juga berkata adalah amat penting untuk mengutamakan kesejahteraan dan keselamatan semua individu yang terjejas oleh krisis ini berbanding perkara lain.

Semalam ketika berucap di Dewan Rakyat, Anwar berkata tindakan tegas dan segera perlu dilakukan kerana jika dunia tidak berupaya melakukan apa-apa, bermakna dunia mengizinkan pembunuhan beramai-ramai rakyat Gaza di Palestin. — AlHijrah Online


BELLA DISURUH MAKAN NASI YANG DICURAH CUKA, CILI, AYAM GORENG BUSUK – SAKSI

KUALA LUMPUR: Mahkamah Sesyen hari ini diberitahu remaja perempuan sindrom down yang dikenali sebagai Bella, telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk ketika bulan puasa oleh pengasas Rumah Bonda, Siti Bainun Ahd Razali.

Yasmin Nahar Mahmood, 18, penghuni Rumah Bonda, berkata Bella disuruh oleh Siti Bainun untuk menghabiskan nasi tersebut walaupun remaja itu kenyang kerana Bella telah curi-curi makan dan minum semasa ketiadaan Siti Bainun di rumah kebajikan itu.

“Ketika itu bulan puasa, Bella tidak makan nasi sebab dia terlampau kenyang kerana curi-curi minum air dan makan kerana di bilik dobi banyak barangan kering. Bella juga tidak dibenarkan makan dan minum sesuka hati, jadi Bella cari jalan untuk curi makan dan minum tanpa pengetahuan saya, Siti Bainun dan penghuni Rumah Bonda sebab dia takut.

“Apabila Siti Bainun balik malam itu dan dia dapat tahu yang Bella telah curi makan dan minum, Siti Bainun suruh dia (Bella) habiskan satu periuk nasi yang dicurah dengan cuka, kunyit, garam, kicap, cili dan kepingan cili,” katanya semasa pemeriksaan balas oleh peguam Asiah Jalil yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.

Saksi pendakwaan kelima itu berkata Bella juga pernah menggoreng ayam yang telah busuk dan  turut mengarahkannya (Yasmin) berbuat demikian sebelum menyuruh Bella menghabiskan lima ketul paha ayam.

Yasmin berkata Siti Bainun turut memberi Bella makan 20 biji cili padi dan meminta saksi itu atau seorang lagi penghuni Rumah Bonda, dikenali sebagai Aida untuk mengira 20 biji cili tersebut.

Disoal seorang lagi peguam Siti Bainun, Farhan Maaruf berapa kali kejadian itu berlaku dan adakah Siti Bainun meminta secara spesifik 20 biji cili padi itu, saksi itu menjawab: “Banyak kali juga dan memang Siti Bainun mahukan 20 biji cili itu”.

Saksi itu juga bersetuju dengan cadangan peguam bahawa kejadian itu berlaku beberapa kali seminggu.

Farhan: Boleh kata empat kali seminggu? Yasmin menjawab: Ok.

Farhan: Jadi kalau seminggu sudah 80 biji cili Bella makan, tak kan mulut Bella tak melelas, melecet atau merah? Yasmin menjawab: Mulut dia merah.

Farhan: Pada prosiding semalam, kamu kata Bella didera setiap hari selama empat bulan, jadi kalau kita kira lebih kurang 1,280 biji cili disumbat kepada Bella (dalam tempoh empat bulan) tak kan mulut Bella tak melelas atau melecet.

Yasmin: Dia (Bella) makan, lepas itu buang balik.

Disoal Farhan sama ada dia mengetahui tahap kepedasan cili itu, Yasmin berkata dia mengetahui kepedasan cili namun tidak pernah makan cili yang dimakan Bella selain bersetuju dengan cadangan peguam itu sekiranya terlebih makan pedas ia menyebabkan perut memulas dan membuang air besar.

Menurut Yasmin, Siti Bainun juga pernah menyepak dan menendang perut remaja itu kerana tidak mendengar arahannya.

“Bila Bella tak dengar cakap dan tidak habiskan cili, Siti Bainun akan ugut hendak simbah air panas pada Bella. Siti Bainun akan arahkan saya dan Aida untuk pegang Bella dan paksanya melutut. Masa itu, Siti Bainun sepak dan tendang perut Bella,” katanya yang turut memaklumkan Siti Bainun tidak membenarkan Bella minum air termasuk minuman manis.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.

Dia dituduh mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok. –AlHijrah Online


PKPD: UJIAN SARINGAN BERSASAR UNTUK PENDUDUK SELANGOR DAN KL

KUALA LUMPUR: Kementerian Kesihatan Malaysia (KKM) akan melaksanakan ujian saringan secara bersasar ke atas semua penduduk di kawasan-kawasan yang terlibat Perintah Kawalan Pergerakan Diperketatkan (PKPD).

Perkara itu dimaklumkan Menteri Kanan (Keselamatan) Datuk Seri Ismail Sabri Yaakob hari ini.

“Jawatankuasa penyelaras Program Vaksinasi Kebangsaan juga memberi jaminan bahawa program pemberian vaksin akan dipertingkat dan dipergiatkan di kawasan-kawasan yang terlibat,” katanya.

Selain itu Ismail Sabri memaklumkan, pergerakan merentas daerah dan negeri bagi tujuan vaksinasi COVID-19 di Pusat Pemberian Vaksin (PPV) di luar daerah atau negeri tempat tinggal dibenarkan dengan menunjukkan butiran janji temu di aplikasi MySejahtera, laman sesawang atau sistem pesanan ringkas (SMS).

Kerajaan hari ini mengumumkan beberapa mukim di Selangor dan lokaliti tertentu di Wilayah Persekutuan Kuala Lumpur akan dikenakan PKPD selama 14 hari bermula 3 Julai depan. – AlHijrah Online


‘MAKAN TELUR GORENG SEBIJI BAHAGI EMPAT’

JOHOR BAHRU: Serangan angin ahmar mengubah hidup seorang ibu tunggal di Johor Bahru, sejak dua tahun lalu.

Maimun Said, 50, tidak lagi mampu bekerja dan keadaan bertambah parah, apabila anak kedua yang menjadi tonggak keluarga diberhentikan kerja beberapa bulan lalu.

Dia dan anaknya ketika ini menunggu masa untuk hilang tempat berteduh kerana tidak mampu untuk membayar rumah sewa.

Ketika ditemubual Berita AlHijrah, wanita itu menitiskan air mata mengharapkan bantuan mereka yang prihatin.

Saksikan laporan Berita AlHijrah siaran 9 Julai 2021. – AlHijrah Online


TIADA CADANGAN KERAJAAN PERPADUAN DENGAN PEMBANGKANG – ISMAIL SABRI

YAN: Perdana Menteri, Datuk Seri Ismail Sabri Yaakob berkata, beliau tidak bercadang untuk mewujudkan kerajaan perpaduan dengan melibatkan parti pembangkang.

Katanya wakil pembangkang akan diberikan peranan dalam jawatankuasa Majlis Pemulihan Negara (MPN) dan Jawatankuasa Khas Menangani COVID-19.

Jelasnya kerjasama kerajaan dan pembangkang tidak semestinya melibatkan jawatan dalam kabinet.

“Wakil pembangkang tidak akan menganggotai kabinet, jika mereka ikhlas nak bantu, kita ada dua jawatankuasa terbabit dan mereka boleh berikan pandangan untuk pulihkan ekonomi dan tangani COVID-19,” katanya pada sidang media selepas membuat lawatan kerja rasmi ke daerah Kuala Muda dan Yan, di sini hari ini..

Ismail Sabri mengulas, pihaknya akan berbincang dengan wakil pembangkang bagi memperincikan berkenaan kerjasama tersebut.—AlHijrah Online


18 SUSPEK KES TEMBAK ANGGOTA PGA DIREMAN

KANGAR: Seramai 18 individu termasuk tiga rakyat Thailand direman empat hingga tujuh hari bagi membantu siasatan berhubung kes serangan berbalas tembakan sehingga mengorbankan seorang anggota Pasukan Gerakan Am (PGA) Koperal Baharuddin Ramli semalam.

Kesemua suspek yang berusia 19 hingga 37 tahun dibawa ke mahkamah dengan berpakaian lokap, pada pukul 8.50 pagi sebelum dibawa keluar kira-kira sejam kemudian.

Tiga warga Thailand direman selama tujuh hari sehingga Selasa depan, manakala 15 lagi warga tempatan direman empat hari hingga Sabtu.

Dua warga Thailand tersebut merupakan penyeludup yang ditahan di lokasi kejadian semalam, manakala selebihnya ditahan kemudian berdasarkan maklumat hasil daripada soal siasat.

Kertas siasatan dibuka mengikut Seksyen 302 Kanun Keseksaan kerana membunuh dan Seksyen 307 Kanun Keseksaan kerana cubaan membunuh.

Ketua Polis Perlis , Datuk Surina Saad memaklumkan, semua tangkapan yang dibuat di negeri itu melibatkan anggota sindiket penyeludupan ketum di Perlis.

Katanya, tangkapan semua suspek dibuat mulai pukul 7 pagi semalam. — AlHijrah Online


RM 1.3 BILION UNTUK HAL EHWAL ISLAM DALAM BAJET 2020

RM1.3 Bilion diperuntukkan untuk Hal Ehwal Islam dalam Belanjawan 2020 dibentangkan Menteri Kewangan di Dewan Rakyat hari ini.


COVID-19: SATU KES JANGKITAN KETIKA ZIARAH AIDILFITRI

KUALA LUMPUR: Sejumlah 43 kes positif Covid-19 baharu dilaporkan hari ini dengan satu kes dikesan mendapat jangkitan ketika aktiviti ziarah pada hari raya pertama.

Ketua Pengarah Kesihatan, Datuk Dr Noor Hisham Abdullah berkata kes jangkitan ketika kunjungan aidilfitri itu dikesan di Negeri Sembilan.

“Satu kes kontak rapat kepada kes positif Covid-19 iaitu kes ke-7756 di Negeri Sembilan. Kontak berlaku semasa aktiviti kunjung mengunjung pada hari raya pertama lalu,” katanya pada sidang media harian Covid-19 di Putrajaya.

Dr Noor Hisham berkata daripada 43 kes positif yang dikesan hari ini, 38 daripadanya adalah penularan tempatan dan lima lagi adalah kes import.

Katanya, pertambahan kes hari ini menjadikan jumlah keseluruhan kes positif Covid-19 di Malaysia kini meningkat kepada 8445 kes.

Beliau juga memaklumkan satu kematian direkodkan hari ini menjadikan angka keseluruhan korban 120 kes. – AlHijrah Online / Zaim Zamani


SYARIKAT TELEKOMUNIKASI DIBENAR GUNA MENARA MASJID SEBAGAI PEMANCAR

NILAI, 2 Jun – Syarikat telekomunikasi akan dibenarkan menggunakan menara masjid dan surau di Negeri Sembilan sebagai menara pemancar telekomunikasi mereka dalam masa terdekat.

Menteri Besar Datuk Seri Mohamad Hasan berkata ini sebagai salah satu usaha menarik minat golongan muda dan masyarakat setempat untuk pergi ke masjid.

“Syarikat telekomunikasi ini nanti akan dibahagikan mengikut zon untuk dipasang menara pemancar mereka di menara masjid. “Namun kita kenakan syarat, iaitu kawasan masjid dan sekitarnya diberi kemudahan WiFi percuma dan pulangan mengikut keuntungan yang mereka dapat,” katanya kepada pemberita selepas menghadiri Majlis Perasmian dan Penyerahan Kunci Pusat Komuniti Islam, Bandar Enstek dekat sini hari ini. Turut hadir Pengerusi Kumpulan TH Properties Datuk Azizan Abd Rahman.

Mohamad berkata Unit Perancang Ekonomi Negeri dan Jabatan Agama Islam negeri sedang dalam peringkat membuat bancian masjid dan surau yang mempunyai menara sebelum membahagikannya mengikut zon yang ditetapkan.

“Bila ada kemudahan internet di masjid, saya yakin ramai orang akan datang ke masjid,” katanya. Mohamad turut menegur segelintir jawatankuasa masjid yang membuat aktiviti di masjid tanpa pengetahuan Jabatan Agama Islam negeri.

“Saya nak beritahu jawatankuasa masjid ini, masjid bukan milik anda, ia milik Jabatan Agama Islam, jawatankuasa dibenar menguruskan sahaja,” katanya.

Sementara itu, Azizan berkata Pusat Komuniti Islam yang bernilai RM6.47 juta ini akan dijadikan sebagai pusat untuk keperluan kebajikan, pendidikan, keagamaan dan kebudayaan umat Islam serta masyarakat setempat. Pusat komuniti ini dilengkapi dengan dewan serbaguna dan empat kelas yang dapat dimanfaatkan oleh 11,500 penduduk setempat.

“Masjid Bandar Enstek juga bakal didirikan di tapak bersebelahan Pusat Komuniti Islam ini. “Pelan pembangunan masjid telah diluluskan dan pembinaannya bakal menelan kos sebanyak RM8.6 juta,” katanya.

Sejak pelancaran Bandar Enstek pada 2000, TH Properties telah membangunkan 46 peratus daripada keseluruhan bandar itu dan ia dijangka siap sepenuhnya pada 2025. Bandar Enstek merangkumi komponen kediaman, komersial, institusi dan industri dengan nilai pembangunan kasar RM9.2 bilion.

BERNAMA


MURID DIBENAR HADIR KE SEKOLAH RENDAH TANPA PENGGILIRAN MULAI 17 APRIL

KUALA LUMPUR: Kementerian Pendidikan (KPM) memutuskan bahawa semua murid dibenarkan hadir ke sekolah rendah secara bersemuka tanpa penggiliran bermula 17 April ini bagi negeri kumpulan A dan 18 April bagi negeri kumpulan B.

Menteri Kanan Pendidikan Datuk Dr Radzi Jidin berkata keputusan itu dibuat selepas melihat proses sesi persekolahan secara bersemuka dengan penggiliran bagi sekolah rendah sejak 21 Mac lepas dan sesi persekolahan secara bersemuka tanpa penggiliran bagi sekolah menengah sejak Isnin lepas.

“Jadi anak-anak di sekolah rendah yang sebelum ini hadir secara bergilir, bermula 17 April di negeri kumpulan A dan 18 April bagi negeri kumpulan B, boleh datang sekolah tanpa penggiliran,” katanya menerusi rakaman video dalam sesi Tanya DRJ di laman Facebook beliau hari ini.

Berdasarkan takwim KPM, negeri kumpulan A ialah Johor, Kedah, Kelantan dan Terengganu manakala negeri lain diletak dalam kumpulan B.

Sebelum ini, KPM menetapkan murid Tahun 3, 4 dan 5 hadir ke sekolah secara penggiliran terutama di sekolah yang melebihi 600 orang manakala bagi yang jumlah pelajar di bawah 600 orang, semua murid sekolah rendah harian dan sekolah swasta perlu hadir tanpa penggiliran.

Radzi turut menasihati semua murid dan guru supaya mematuhi prosedur operasi standard (SOP) yang ditetapkan ketika berada di sekolah walaupun negara sedang bergerak ke arah Fasa Peralihan ke Endemik.

Beliau juga memohon jasa baik ibu bapa supaya sentiasa mengingatkan anak mereka bahawa kepatuhan kepada SOP itu satu keutamaan. – AlHijrah Online


GUNA SURAT ISTANA NEGARA PALSU UNTUK RENTAS NEGERI

KUALA LUMPUR: Dua individu ditahan polis kerana mengemukakan tiga surat dokumen rentas negeri dengan menggunakan kepala surat atas nama Istana Negara yang disyaki palsu.

Ketua Polis Daerah Dang Wangi, Asisten Komisioner Mohamad Zainal Abdullah berkata, seorang wanita, 27 tahun dan seorang lelaki, 47 tahun ditahan semasa polis membuat rondaan bermotosikal di Jalan P Ramlee jam 10.30 malam tadi.

“Semasa pemeriksaan dijalankan, wanita tersebut menyerahkan tiga keping surat dokumen rentas negeri yang disyaki palsu untuk digunakan bagi pelepasan rentas negeri.

“Surat tersebut menggunakan kepala surat atas nama Istana Negara, Jalan Tunku Abdul Rahman yang mana surat tersebut menjelaskan kebenaran daripada Duli Seri Paduka Baginda Yang Dipertuan Agong,” katanya.

Mohamad Zainal mengulas, surat tersebut turut menyatakan wanita itu sebagai Datuk.

“Gelaran Datuk itu disyaki palsu, lelaki tersebut pula merupakan pembantu kepada suspek dan merupakan anak saudaranya,” katanya.

Semakan rekod jenayah ke atas wanita tersebut mendapati suspek pernah terlibat dengan siasatan di bawah Seksyen 489(C) Kanun Keseksaan dan 420 Kanun Keseksaan pada tahun 2017 dan 2018.

“Kedua-dua individu itu kini direman tiga hari bermula Selasa sehingga Khamis bagi membantu siasatan mengikut Seksyen 420 Kanun Keseksaan,” katanya.

–AlHijrah Online


ISRAEL TANGKAP AHLI KELUARGA TAHANAN PALESTIN LARI PENJARA

BAITULMAQDIS: Tentera rejim Zionis Israel menahan enam saudara kepada tahanan rakyat Palestin yang berjaya meloloskan diri dari penjara Gilboa, Israel.

Sebelum ini, media melaporkan enam penduduk Palestin berjaya melarikan diri dari penjara berkenaan melalui lubang yang digali di bawah sinki.

Lapor AFP, Israel mengerahkan usaha memburu kesemua tahanan tersebut secara besar-besaran dengan pemantauan dron, pos keselamatan di jalan raya dan misi ketenteraan di Jenin, Tebing Barat yang menjadi kampung halaman sebahagian besar tahanan tersebut.

Kelab Tahanan Palestin berkata, Israel telah menahan dua saudara lelaki kepada tahanan Mahmoud Ardah, yang mengetuai misi melarikan diri daripada penjara tersebut.

Turut ditangkap empat saudara yang lain yang merupakan rakan keluarga Dr Nidal Ardah, bersama-sama dua saudara lelaki kepada banduan kedua, dan bapa kepada Munadel Infeiat iaitu seorang lagi tahanan.

Jurucakap kelab tersebut, Amani Sarahneh melaporkan bahawa terdapat beberapa individu lain yang mungkin ditangkap termasuk individu yang ditahan bagi tempoh singkat.

Sementara itu, tentera Israel mengesahkan beberapa tangkapan dilakukan semalam, namun tidak mengulas lanjut.

Dalam masa yang sama, Israel turut mengeluarkan arahan untuk menghentikan laporan perincian siasatan yang dilaporkan oleh media tempatan tentang kejadian yang memalukan tersebut.—AlHijrah Online


SEJADAH SEKALI GUNA PERCUMA UNTUK KEMUDAHAN MUSAFIR

KUANTAN: Masjid Negeri Sultan Ahmad 1, Kuantan memperkenalkan sejadah sekali guna secara percuma untuk memberi keselesaan kepada musafir beribadah.

Diperbuat daripada material non-woven polypropylene (NWPP) yang bersifat mesra alam sekitar, pendekatan itu dilihat wajar dicontohi masjid-masjid lain.

Imam Besar Masjid Negeri Sultan Ahmad 1 Kuantan, Datuk Badli Shah Alauddin berkata, idea itu timbul setelah melihat kebanyakan jemaah adalah musafir yang tidak membawa sejadah sendiri.

“Pelbagai alternatif pernah kita perkenalkan sebelum ini. Kita pernah menjual sejadah dengan kadar yang sangat minimum iaitu RM10.

“Selain itu, kita juga pernah menyediakan sejadah terpakai di mana selepas penggunaan perlu diletakkan di petak khas kemudian kita akan cuci dan sejadah ‘single use’ ini adalah inovasi yang ketiga yang diinspirasikan oleh masjid di Istanbul, Turki kerana mereka banyak menyediakan sejadah sebegini kepada para pelancong yang datang ke sana,” katanya.

Setakat ini di Pahang, hanya Masjid Negeri sahaja yang mengguna pakai kaedah itu dan belum diperluaskan ke masjid lain atau surau.

Sementara itu, seorang jemaah Wan Azlina Wati Wan Mohammad yang ditemui menyambut baik usaha yang dibawakan masjid negeri itu dan berharap ia dapat dicontohi oleh masjid lain di negeri Pahang.

“Dengan adanya sejadah seperti ini ia memudahkan kalau kita tertinggal untuk bawa sejadah. Jadi amat baik kalau inisiatif ini turut diperluas di masjid lain,” katanya.

–AlHijrah Online


JENAZAH TIGA PENUNTUT USAS SELAMAT DIKEBUMIKAN

KUALA LUMPUR: Jenazah tiga lagi penuntut Universiti Sultan Azlan Shah (USAS) yang maut dalam kemalangan di Lebuhraya Utara Selatan arah utara pada tengah malam Rabu, masing-masing selamat dikebumikan di Negeri Sembilan, Selangor dan Johor, hari ini.

Jenazah Muhammad Nabil Haikal Muhammad Fariz, 19; Iqbal Hasnun Halimi, 23; dan Muhammad Nasrun Aidol Munir Akbar, 22, dimandi, dikafan dan disolatkan di Masjid USAS lewat malam tadi selepas proses pengesahan mayat selesai,

Jenazah Muhammad Nasrun Aidol yang tiba di rumahnya si Taman Desa Bukit Bujang, Kuala Kubu pada pukul 2.07 pagi selamat dikebumikan di Tanah Perkuburan Islam Jalan Kuala Kubu di sini kira-kira pukul 7.55 pagi ini.

Di NEGERI SEMBILAN, jenazah Muhammad Nabil Haikal yang tiba di kediaman keluarganya di Kampung Sungai Mahang, Nilai pada pukul 3 pagi sekali lagi disolatkan di situ pada pukul 7.50 pagi, sebelum dikebumikan di Tanah Perkuburan Kariah Batang Benar di sini kira-kira pukul 9 pagi.

Suasana hiba dan pilu menyelubungi kawasan tanah perkuburan yang dihadiri kira-kira 100 orang apabila ahli keluarga Allahyarham Muhammad Nabil dilihat tidak dapat menahan sebak ketika urusan pengebumian itu dijalankan.

Bapa Allahyarham, Muhammad Fariz Amat Jusak, 49, meluahkan rasa lega selepas semua urusan membawa pulang dan pengebumian jenazah anaknya itu selesai selain menzahirkan penghargaan kepada semua pihak yang terlibat.

“Saya reda dengan pemergian arwah anak saya dan saya berterima kasih kepada seluruh rakyat Malaysia kerana mendoakan anak saya termasuk rakan-rakannya. Hanya Allah yang dapat membalas jasa mereka,” katanya kepada pemberita di tanah perkuburan selepas selesai pengebumian.

Sementara itu di JOHOR, jenazah Iqbal Hasnun yang tiba di kediaman keluarganya di Taman Impian Jaya, Senai pada 6 pagi ini disolatkan sekali lagi di Surau Taman Impian Jaya sebelum dikebumikan Tanah Perkuburan Islam di Kampung Melayu Seelong di sini pukul 7.30 pagi.

Bapa Allahyarham, Halimi Ali Yahad, 50, ketika ditemui Bernama berkata keluarganya bersyukur kerana semua urusan arwah termasuk pengebumiannya berjalan lancar selain menghargai doa pelbagai pihak untuk anaknya itu.

“Ada yang melakukan solat hajat, membacakan doa, (surah) Yasin…ia amat bermakna dan mempermudahkan urusan arwah kerana pada awalnya proses bagi menuntut jenazahnya dikatakan memakan masa lebih lima hingga enam hari.

“Selepas solat Jumaat semalam, ada petanda ketiga-tiga jenazah dapat dicam dan dituntut pada hari sama. Kesemua keluarga berasa nikmat walaupun perit menerima kenyataan mereka sudah tiada dan nikmat paling besar adalah nilai persaudaraan insan yang tidak kami kenal yang mengambil berat kebajikan dan kebaikan untuk kami,” katanya.

Semalam, jenazah seorang lagi mangsa kemalangan ngeri itu Ahmad Akmal Ahmad Mokhlis, 20, selamat dikebumikan di Tanah Perkuburan Islam Masjid Hijau di Parit Buntar, Perak, manakala jenazah Ahmad Naim Najmi Ahmad Hafizan, 21, pula dikebumikan di Tanah Perkuburan Islam Kijal di Kemaman, Terengganu.

Dalam kejadian kira-kira 12.50 tengah malam Rabu itu, lima penuntut USAS berkenaan yang menaiki kereta Honda City rentung apabila kenderaan dinaiki mereka terbakar akibat kemalangan bersama dua treler di kilometer 245.2 Lebuhraya Utara Selatan arah utara, di Kuala Kangsar, Perak.

Kenderaan itu dipandu Muhammad Nasrun Aidol, manakala Ahmad Naim Najmi duduk di bahagian penumpang hadapan manakala Muhammad Nabil Haikal, Iqbal Hasnun dan Ahmad Akmal, duduk di bahagian penumpang belakang.–AlHijrah Online


DESAS-DESUS ROMBAKAN KABINET: “SAYA FIKIR DAHULU” – ANWAR

KUALA LUMPUR: Perdana Menteri Datuk Seri Anwar Ibrahim berkata beliau akan memikirkan terlebih dahulu berkaitan isu rombakan Kabinet.

“Saya fikir dahulu,” katanya ringkas kepada pemberita bagi menjawab desas-desus kemungkinan berlaku rombakan Kabinet Kerajaan Perpaduan di bawah pimpinan beliau.

Terdahulu, Menteri Komunikasi dan Digital Fahmi Fadzil berkata tiada perbincangan mengenai rombakan Kabinet dalam mesyuarat Jemaah Menteri hari ini.

Media sebelum ini melaporkan kemungkinan berlaku penyusunan semula Kabinet dalam masa terdekat, dengan beberapa menteri diramal digugurkan dan dakwaan rombakan itu hanya akan dilakukan selepas Pilihan Raya Kecil Pelangai pada 7 Okt ini. –AlHijrah Online


JUNJUNG TITAH SULTAN JOHOR, HENTI USAHA GUGAT KESTABILAN POLITIK – WADAH

KUALA LUMPUR: Rakyat Malaysia khususnya ahli politik perlu menghentikan usaha menggugat kestabilan politik serta gerakan menjatuhkan kerajaan sedia ada.

Presiden Wadah Pencerdasan Umat (WADAH) Datuk Ahmad Azam Abd Rahman berkata, titah Sultan Johor Sultan Ibrahim Sultan Iskandar yang menyuarakan kebimbangan berhubung isu tersebut hendaklah dijunjung demi kesejahteraan negara.

“Kerajaan Perpaduan telah pun dibentuk, dan diperkenankan oleh Majlis Raja-Raja Melayu dengan mandat yang diberikan kepada Datuk Seri Anwar Ibrahim sebagai Perdana Menteri ke-10.

“Parlimen telah pun bersidang, undi majoriti terhadap Perdana Menteri sudah pun diabsahkan di Dewan Rakyat, manakala Belanjawan 2023 juga telah diluluskan.

“Sejak awal penubuhannya Kerajaan Perpaduan sudah pun memulakan langkah memulihkan ekonomi negara, menstabilkan politik nasional dan memantapkan integrasi negara ke dalam arus ekonomi antarabangsa,” kata Ahmad Azam.

Berdasarkan perkara itu, WADAH mengajak rakyat Malaysia agar terus mendokong usaha dan aspirasi Kerajaan Perpaduan.

Tambah Ahmad Azam, gagasan Malaysia Madani adalah tonggak awal untuk memantapkan proses reformasi memulihkan institusi-institusi penting negara bagi membina kemakmuran rakyat dan mengembalikan negara kepada trajektori pembangunan yang jauh lebih unggul dan bermakna.

“Usaha-usaha inilah yang wajar didokong semua pihak, dengan gandingan mantap setiap lapisan masyarakat, dengan kerjasama erat Kerajaan Perpaduan dan Kerajaan-Kerajaan Negeri, antara mereka yang memimpin dan yang terpimpin, termasuk juga kepimpinan pembangkang,” katanya.

Rabu lalu, Sultan Johor menyuarakan kebimbangan susulan desas-desus berhubung isu kestabilan kerajaan yang terus kedengaran meskipun sudah enam bulan Pilihan Raya Umum ke-15 (PRU15) berlalu.

Sultan Ibrahim menitahkan supaya rakyat, ekonomi, kesejahteraan dan kemakmuran negara seharusnya perlu diutamakan. – AlHijrah Online


‘RIDER’ KOMA TERLIBAT KEMALANGAN TERIMA FAEDAH CARUMAN PERKESO

SUNGAI BULOH: Seorang penghantar makanan yang terlantar koma Muhamamd Hafizi Idris, 34, hari ini menerima faedah caruman daripada Pertubuhan Keselamatan Sosial (Perkeso) selepas terbabit dalam kemalangan enam bulan lalu.

Faedah bayaran di bawah Skim Keselamatan Sosial Pekerjaan Sendiri (SKSPS) itu, diserahkan Menteri Sumber Manusia V. Sivakumar kepada isterinya Norfarahin Jamsari, 25, di Hospital Sungai Buloh.

Bercakap kepada pemberita selepas penyerahan faedah itu, Norfarahin berkata pihak Perkeso banyak membantu beliau sepanjang suaminya terlantar di hospital, sejak terbabit dalam kemalangan pada Ogos tahun lalu.

“Dengan adanya SKSPS ini, amat membantu meringankan beban dan terima kasih juga kepada Perkeso yang banyak menolong saya ketika di hospital ini,” katanya di Wad Neurosurgery, Hospital Sungai Buloh di sini hari ini.

Norfarahin yang kini berkerja sebagai jurujual berkata suaminya terbabit kemalangan pada 29 Ogos 2022 pada pukul 6.30 petang di Jalan Sungai Haji Dorani, Sungai Besar, Selangor.

“Muhammad Hafizi sedang dalam perjalanan untuk menghantar makanan kepada pelanggan, ketika terbabit dalam kemalangan dengan sebuah kereta.

“Kini suami saya mengalami pendarahan di kepala, patah tangan dan beberapa kecederaan lain dan saya amat berharap dia cepat sembuh, serta dapat membawanya pulang ke rumah,” katanya.

Sementara itu, Sivakumar berkata sejak 30 Ogos 2022, pihak Hafizi telah menerima jumlah bayaran Faedah Hilang Upaya Sementara lebih RM7,000.

“Faedah kewangan ini, saya harap dapat membantu isteri beliau menguruskan perbelanjaan diri dan rumah tangga, sejak Hafizi terlantar di hospital. Selain itu, Perkeso akan menanggung kos rawatan perubatan dan juga peralatan pemulihan seperti ripple matress, lampin pakai buang dan lain-lain lagi,” katanya.

Dalam pada itu beliau turut memaklumkan bahawa dalam tahun 2022, seramai 1,509 pekerja ekonomi gig di bawah perlindungan SKSPS, terlibat dalam kemalangan dan 32 daripadanya maut.

“Perkeso menganggarkan sebanyak 125 kes tuntutan pekerja gig ditolak. Antara sebabnya ialah kerana tidak memperbaharui caruman atau langsung tidak mencarum di bawah SKSPS.

“Saya difahamkan ramai yang orang bekerja sendiri masih gagal membuat caruman serta memperbaharui caruman tahunan SKSPS,” katanya.

Sivakumar berkata mengikut Perbadanan Ekonomi digital Malaysia (MDEC) jumlah pekerja gig di seluruh negara dianggarkan seramai 1.12 juta orang.

Setakat 31 Dis 2022, hanya 374,906 atau 33.5 peratus sahaja pekerja GIG yang telah mendaftar dan mencarum di bawah SKSPS, Perkeso.–AlHijrah Online


GEMPA BUMI LANDA ISRAEL

TEL AVIV: Gempa bumi sekuat 4.2 skala Richter menggegar bandar-bandar haram di selatan Israel sehingga bahagian utara dapat merasakan gegaran tersebut, pada malam Rabu.

Bagaimanapun, tiada kecederaan atau kerosakan dilaporkan akibat gempa bumi tersebut.

Lapor The Times of Israel, Kajian Geologi Israel memaklumkan pusat gegaran itu ialah 68 kilometer ke utara Eilat dengan kekuatan gegaran yang turut dirasakan di bandar Beersheba, Yeruham dan gurun Arava.

Sebelum ini Israel mengalami gempa bumi pada Januari lalu yang berpusat di Cyprus dengan kekuatan 4.1 skala Ritcher.

Gempa bumi berskala besar terakhir yang melanda wilayah tersebut berlaku pada tahun 1927, yang berkekuatan 6.2 skala Ritcher sehingga mengorbankan 500 orang dan mencederakan 700 yang lain.–AlHijrah Online


BAS TERBABAS DEKAT TEROWONG MENORA, 14 PENUMPANG CEDERA

IPOH: Sebuah bas ekspres yang membawa penumpang terbabas ke bahu jalan di kilometer 265, Lebuhraya PLUS arah selatan, berhampiran Terowong Menora awal pagi tadi.

Dalam kejadian tersebut, seramai 14 penumpang cedera yang terdiri daripada 11 lelaki serta tiga perempuan.

Jurucakap Jabatan Bomba dan Penyelamat Malaysia (JBPM) Perak berkata, mereka menerima maklumat mengenai kemalangan itu sekitar jam 2.22 pagi.

“Kemalangan melibatkan sebuah bas ekspres yang menghala dari Kulim ke Kuala Lumpur telah terbabas ke bahu jalan, tanpa melibatkan kenderaan lain.

“Sepasukan anggota bomba berjaya mengeluarkan kesemua mangsa yang cedera dan memberi rawatan awal kepada mereka sebelum diserahkan kepada pihak ambulan bagi tindakan selanjutnya,” katanya.

Tambahnya, operasi menyelamat yang diketuai Penolong Penguasa Bomba Shahrudi Muhamad Halil tamat pada 4.39 pagi.–AlHijrah Online


AMINUDDIN ANGKAT SUMPAH MB NEGERI SEMBILAN

KUALA PILAH: Pengerusi Pakatan Harapan (PH) Negeri Sembilan Datuk Seri Aminuddin Harun mengangkat sumpah jawatan sebagai Menteri Besar Negeri Sembilan bagi penggal kedua hari ini.

Aminuddin, 56, mengangkat sumpah jawatan di hadapan Yang Dipertuan Besar Negeri Sembilan Tuanku Muhriz Ibni Almarhum Tuanku Munawir di Istana Besar Seri Menanti di sini, pada 4.15 petang.

Turut berangkat ke Istiadat Penyerahan Watikah, Pelantikan dan Mengangkat Sumpah Menteri Besar Negeri Sembilan itu ialah Tunku Ampuan Besar Tuanku Aishah Rohani Tengku Besar Mahmud dan Tunku Besar Seri Menanti Tunku Ali Redhauddin Tuanku Muhriz.

Hadir sama, Undang Luak Sungai Ujong Datuk Klana Petra Datuk Mubarak Dohak, Undang Luak Jelebu Datuk Mendika Menteri Akhirulzaman Datuk Maarof Mat Rashad, Undang Luak Johol Datuk Johan Pahlawan Lela Perkasa Setiawan Datuk Muhammed Abdullah, Undang Luak Rembau Datuk Lela Maharaja Datuk Muhamad Sharip Othman dan Tunku Besar Tampin Tunku Syed Razman Tunku Syed Idrus Al-Qadri.

Majlis tersebut turut dihadiri Timbalan Pengerusi Barisan Nasional (BN) Datuk Seri Mohamad Hasan, Setiausaha Agung DAP Anthony Loke serta kepimpinan barisan Kerajaan Perpaduan negeri daripada BN dan PH.

Keputusan PRN Negeri Sembilan pada Sabtu lepas, menyaksikan gabungan PH dan Barisan Nasional (BN) berjaya membentuk kerajaan negeri selepas mendapat 31 kerusi iaitu 17 kerusi PH dan 14 kerusi BN manakala Perikatan Nasional (PN), lima kerusi.

Dilahirkan pada 2 Jan 1967 di Kampung Pachitan, Port Dickson, Aminuddin dan isteri Datin Seri Wan Hasni Wan Yusof, 53, mempunyai lima anak iaitu tiga lelaki dan dua perempuan.

Aminuddin menerima pendidikan di Sekolah Menengah Kebangsaan Tanah Merah, Port Dickson sebelum melanjutkan pelajaran di peringkat diploma di Institut Teknologi Mara (sekarang UiTM) dalam bidang perniagaan.

Pada PRN kali ini, Aminuddin mempertahankan kerusi Dewan Undangan Negeri (DUN) Sikamat apabila menewaskan calon PN Ahmad Raihan Muhamad Hilal serta dua calon Bebas Bujang Abu dan Mohammed Hafiz Baharudin, dengan majoriti 2,662 undi.

Ahli Parlimen Port Dickson itu yang merupakan penyandang kerusi DUN Sikamat selama empat penggal sejak 2008, turut aktif dalam badan bukan kerajaan antaranya Persatuan Wadah Pencerdasan Umat (Wadah) dan  Angkatan Belia Islam Malaysia.–AlHijrah Online


KORONAVIRUS GLOBAL MELEBIHI 4.8 JUTA KES

ANKARA: Kes jangkitan koronavirus melebihi 4.8 juta di seluruh dunia pada lewat malam Isnin, demikian menurut data Universiti Johns Hopkins.

Data universiti itu juga menunjukkan 318,465 kes kematian direkodkan dengan lebih 1.78 juta kes sembuh.

Amerika Syarikat (AS) menjadi negara terjejas teruk dengan lebih 1.5 juta COVID-19 dan 90,340 kematian.

United Kingdom (UK) di tangga kedua dengan 34,876 kematian diikuti Itali dengan 32,007 maut.

Seramai 28,242 maut di Perancis diikuti Sepanyol mencatatkan kes 27,709 kematian.

Sementara itu, Rusia berada di tangga kedua dari segi jumlah kes direkodkan dengan 291,000 kes diikuti Brazil, UK, Sepanyol dan Itali.

China yang juga groundzero bagi wabak itu mencatatkan 84,603 kes dengan kematian kekal pada 4,638 kes.

Virus itu merebak di 188 negara dan wilayah.

Sekalipun mencatat peningkatan kes, majoriti mereka dijangkiti mengalami gejala ringan sebelum sembuh. – Anadolu/Terjemahan AlHijrah Online


WISMA JAKEL TERBAKAR KALI KEDUA

SHAH ALAM: Wisma Jakel di Seksyen 7, di sini hari ini mengalami kebakaran kali kedua apabila bilik simpanan kain langsirnya terbakar tengah malam tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata pihaknya menerima panggilan tersebut pada jam 12.40 tengah malam dan berjaya mengawal kebakaran daripada merebak pada 1.45 pagi.

“Api berjaya dipadamkan keseluruhannya oleh pihak bomba pada 3.07 pagi dan kerja-kerja overhaul sedang dilakukan. Tiada mangsa dilaporkan terlibat.

“Seramai 43 anggota dan pegawai ditugaskan untuk memadamkan kebakaran tersebut,” katanya dalam kenyataan.

Gedung tekstil terkemuka itu dilaporkan terbakar awal pagi 1 Jan lepas dan pihak bomba menerima panggilan kecemasan mengenai insiden tersebut pada 7.08 pagi dan telah berjaya dipadamkan.

Susulan, itu bomba Selangor semalam telah menggerakkan Unit Anjing Pengesan (K9) bagi menjalankan kerja-kerja forensik untuk mengenal pasti punca insiden kebakaran di Wisma Jakel.–AlHijrah Online


KES NIK ELIN: MAIWP DIBENARKAN BERHUJAH, MOHON PETISYEN DITOLAK

KUALA LUMPUR: Permohonan Majlis Agama Islam Wilayah Persekutuan (MAIWP) untuk menjadi sahabat mahkamah (amicus curae) di dalam kes Nik Elin Zurina Lawan Kerajaan Negeri Kelantan telah dibenarkan Mahkamah Persekutuan.

Kebenaran itu akan membolehkan MAIWP berhujah bagi menyatakan pendirian terhadap kes tersebut.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata kebenaran untuk MAIWP berhujah ini membawa efek sama seperti sekiranya MAIWP dijadikan sebagai Pencelah di dalam kes ini.

“Jabatan Perdana Menteri (Hal Ehwal Agama) telah mengambil maklum akan Pendengaran kes Nik Elin Zurina Lawan Kerajaan Negeri Kelantan di Mahkamah Persekutuan, Putrajaya hari ini di mana Mahkamah Persekutuan telah mendengar hujahan secara lisan daripada pihak Pempetisyen dan juga Responden.

“Pendengaran kes ini akan disambung ke satu tarikh yang lain untuk mendengar hujahan daripada pihak Majlis Agama Islam Wilayah Persekutuan (MAIWP) dan lain-lain pihak yang dinamakan sebagai sahabat mahkamah (amicus curae) dan pencelah.

“Hujahan secara bertulis juga telah difailkan oleh peguamcara yang dilantik oleh MAIWP untuk dijadikan pertimbangan oleh Mahkamah Persekutuanm,” katanya dalam kenyataan hari ini.

Menurut Mohd Na’im antara hujahan utama yang MAIWP bangkitkan ialah kesalahan-kesalahan jenayah syariah yang dicabar oleh pihak pemohon ini tidak pun bertentangan dengan peruntukan Perlembagaan Persekutuan kerana ianya adalah masih dalam kesalahan Syariah.

Selain itu kerajaan negeri adalah berkuasa untuk menggubal undang-undang Syariah yang dicabar tersebut sepertimana peruntukan Senarai II, Jadual Kesembilan Perlembagaan Persekutuan.

Oleh itu Mohd Na’im berkata MAIWP juga telah memohon agar petisyen pemohon itu ditolak oleh mahkamah.

Untuk rekod Notis Usul bagi Kes Nik Elin Zurina Lawan Kerajaan Negeri Kelantan ini telah difailkan pada 25 Mei 2022.

Kebenaran untuk memulakan prosiding terhadap Kerajaan Negeri Kelantan telah kemudiannya diberikan oleh Mahkamah Persekutuan pada 30 September 2022, manakala petisyen bagi kes ini pula difailkan pada 13 Oktober 2022.

Pihak pemohon dalam kes ini telah mencabar keesahan beberapa peruntukan dalam Enakmen Kanun Jenayah Syariah (1) Kelantan 2019 antaranya yang melibatkan kesalahan-kesalahan seperti Dakwaan Palsu, Liwat, Gangguan Seksual, Berjudi, Perbuatan Sebagai Persediaan Untuk Melakukan Maksiat, Perbuatan Sumbang Mahram, Muncikari dan lain-lain.

“Pokok cabarannya adalah bahawa kesalahan ini adalah dalam bidang kuasa Persekutuan dan tindakan Dewan Undangan Negeri (DUN) mengkanunkan undang-undang ini adalah di luar bidang kuasa negeri.” jelas Mohd Na’im.

Tambah Mohd Na’im Jabatan Perdana Menteri (Hal Ehwal Agama) akan terus memantau perkembangan kes ini dari masa ke masa dan Kerajaan Perpaduan memberikan komitmen mendokong undang-undang syariah di Malaysia. — AlHijrah Online


Zionis pasang pagar baharu di sempadan Lubnan

BEIRUT, LUBNAN – Tentera Israel dilaporkan telah mendirikan pagar baharu berhampiran sempadan Lubnan, kelmarin.

Menurut laporan akhbar tempatan, pagar baharu itu didirikan terlalu hampir dengan pagar keselamatan di kawasan Garisan Biru.

Garisan Biru adalah penanda sempadan tidak rasmi yang memisahkan Israel dengan Lubnan.

Pertubuhan Bangsa-Bangsa Bersatu (PBB) mewujudkan Garisan Biru pada  2000 bertujuan menentukan sama ada Israel telah berundur sepenuhnya dari  bumi Lubnan. – SINAR HARIAN


BILIK PENYIMPANAN PELURU KD LAKSAMANA MUHAMMAD AMIN TERBAKAR

IPOH:  Satu kebakaran kecil berlaku di bilik penyimpanan peluru kapal KD Laksamana Muhammad Amin Tentera Laut Diraja Malaysia (TLDM) yang sedang dalam pembaikan di Kilang Gred One, Kampung Acheh dekat Sitiawan hari ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak Sabarodzi Nor Ahmad berkata pihaknya menerima panggilan kejadian pada 10.03 pagi.

Beliau berkata pasukan bomba daripada Balai Bomba dan Penyelamat (BBP) Sitiawan digegaskan ke lokasi dengan dibantu pasukan BBP Manjung.

“Operasi pemadaman dilakukan menggunakan satu aliran 200 kaki (60.96 meter) dan dua pancutan air.

“Kebakaran melibatkan sebuah kapal TLDM dalam anggaran 50 meter x 10 meter yang sedang dalam pembaikan di bahagian bilik penyimpanan peluru namun tiada peluru di bilik itu, ia terbakar kira-kira 10 peratus,” katanya dalam kenyataan.

Beliau berkata pasukan bomba sedang membuat tindakan pengalihan udara dan operasi pemadaman masih diteruskan.–AlHijrah Online


E-MAJIKAN LEBIH PANTAS, SELAMAT

KUALA LUMPUR : LEMBAGA Zakat Selangor (LZS) menyediakan platform E-Majikan bagi memudahkan syarikat membuat transaksi pembayaran potongan gaji pekerja.

Ketua Divisyen Kutipan LZS, Mohd Sabirin Mohd Sarbini berkata, sistem itu diwujudkan sejak 2005 sebelum dikemas kini pada 2017 bagi membolehkan syarikat untuk menghantar dokumen dan bayaran secara atas talian.

Menurutnya, sebelum ini majikan menggunakan kaedah manual melalui pembayaran cek atau tunai dengan penghantaran cetakan dokumen yang terdedah kepada kesilapan dalam pengisian data.

“LZS berdepan masalah operasi di mana jumlah pembayaran yang dibuat majikan tidak sama dengan data maklumat potongan gaji. Keadaan ini menyebabkan proses pengesahan terganggu dan semakan semula perlu dilakukan.

LZS menganjurkan kempen E-Majikan untuk menggalakkan syarikat menggunakan kaedah pembayaran secara atas talian.

“Bagaimanapun, menerusi E-Majikan, syarikat boleh memasukkan sendiri data pekerja dan jumlah potongan. Transaksi tidak akan berjaya sekiranya jumlah potongan dan jumlah bayaran tidak sepadan,” katanya kepada Sinar Harian.

Katanya, LZS giat mempromosi perkhidmatan E-Majikan bagi memudahkan urusan pembayaran dengan menukarkan kaedah manual kepada atas talian yang lebih cepat dan selamat.

“Kutipan potongan gaji adalah yang tertinggi pada tahun 2018 dan tahun-tahun sebelumnya dengan kutipan RM324 juta melibatkan seramai 4,458 majikan atau 188,000 orang tahun lepas.

“Hanya 1,382 syarikat atau 31 peratus majikan menggunakan perkhidmatan E-Majikan. LZS sasar jumlah itu meningkat kepada 1,800 syarikat sebelum hujung tahun ini,” katanya.

Mohd Sabirin berkata, LZS juga mengadakan kempen E-Majikan kepada majikan yang ingin melaksanakan transaksi melalui kaedah ini yang sedang berlangsung dari 1 September hingga 30 November. — SINAR HARIAN


PERAK: 21 BUAH SEKOLAH AGAMA DITUTUP

IPOH: Kerajaan negeri Perak memutuskan penutupan 21 buah sekolah agama rakyat (SAR) bermula 14 hingga 25 Oktober berikutan penularan pandemik COVID-19.

Exco Agama Islam dan Penerangan Perak, Mohd Akmal Kamarudin berkata, semua SAR yang ditutup itu melibatkan daerah Manjung, Larut Matang, Selama, Kerian serta Kinta.

“Kita jangka kemungkinan ada lagi (penutupan) sebab beberapa tempat pelajar-pelajar melalui ujian swab jika nasihat daripada Majlis Keselamatan Negara (MKN) dan Kementerian Kesihatan Malaysia (KKM) perlu ditutup, maka akan kita keluarkan pekeliling ataupun arahan untuk ditutup,” katanya. Menurut Mohd Akmal, tujuh tadika Islam yang berdaftar dibawah Jabatan Agama Islam Perak (JAIPK) di daerah Larut Matang, Selama, Hulu Perak, Kerian dan Manjung, turut ditutup.

Penutupan itu bertujuan untuk sanitasi dan pembersihan kawasan sekolah selain memberi ruang untuk proses saringan murid yang terlibat.

Tambahannya, tempoh penutupan bergantung kepada nasihat MKN serta Kementerian Kesihatan dan sekiranya jangkitan terkawal sekolah akan kembali dibuka seperti biasa.

JAIPK memperuntukkan RM2.2 juta kepada semua sekolah agama yang berdaftar di bawahnya, bagi tujuan pembersihan dan disinfeksi.–AlHijrah Online/ Hamimah Hamid